Йбергьльу абызшвадырыгIв, Къарча-Черкес къральыгIва университет анаука нхара ауысла апроректор ПIаз Сергей ййымта мыш йаквшвауата АААК ахабарргарта портал йгIаквырцIитI абари аъачIвагIагIв гвымчIва, агIвычIвгIвыс джьащахъва йинтервью
Айсан Людмила
Йбергьльу абызшвадырыгIв, апрофессор, Къарча-Черкес къральыгIва университет анаука нхара ауысла апроректор ПIаз Сергей йынхара жвасквшапхьадзара рурала абаза бызшва атшауацIнарыхри ауи ауагIа йрылагари йырзынархапI. Ййымта мшы апрель а 5 йадахIвуата АААК ахабарргарта портал ауи йыцакIвдыршатI атачIв бызшваква ргIахчара абаргвыраква йгьи агвыгъараква, абаза бызшвали литературали арыпхьагIвчва ррыхIазырра йгьи йхъатачIв уысква, йынхара йырзынархаз айчважара.
– Сергей Умар йпа, ауниверситет апны уынхауищтара сквшы 40 раъара цIитI. Тбилиси аспирантура угIалгата араъа уангIайх ари аъара сквшы сынхапIхIва угвы йгIанагуазма?
– Къарча-Черкес къральыгIва педагогика институт (ужвы – классика университетхатI – аредакция ррытаразга) апны сынхара асквш 1981 агIан йджвыквсцIатI. Араъа зъара сынхуш сгьазымхъвыцуазтI. Аспирантура апны хIара педагогикагьи, методикагьи гьхIхIмырдыруазтI, ащарда цIолата лингвистика йгьи ауи йапщылу анаукаква хIрыпхьун, ауи ахIатырла йапхъахуз асквшква рагIан гвыргIвата рыцIа йсзалуаз арыпхьара адгалща акIвын, астуденткви сари хIшагвынгIвуаш апшта. Йсынасыпын, сарыпхьагIвчва ршвапха спахь йгылата сынхун.
ЗаманкI анахъыс амщтахь акIвпI ауыс саназъазаха. Ауи амщтахь щаквкIыта алекцияква сгIарыпхьун, асеминар нхараква акIвсыршун. Ауаса щардала схъа сазыразымкIва аудитория сгIаджвылцIхуан – сгвы йтаз зымгIва ъасзынамырдзуз ахъазла. ЙащтагIайуата рыцIа йхъадаз сызгIалкIгIауа сцатI, адырра йазгIашыкъкваз рыцIа цIолата срыдынхалуа салагатI, кIьыдата.
– Ууыс чвалатшычпара аламкIва бзи йшубауа гьгIващум.
– Сынхара ауралагьи йсгвапхун, йгьисгвапхитI. ЦIабыргыта, уахьчIвала адгалра уысква гIамта щарда нарахвитI, абызшвадырра апны сыздынхалырныс апхъала йызквскIыз ауысква рыхъазла заманта йсзыгIанхауа мачIпI.
– Сергей Умар йпа, апедагогика арыпхьара ауыс ареспублика апны йшаъула ухъвыцраква гIдырра хIтахъын – ауи уаъачIвагIагIвпI, цIолата уахагIвазапI. Швуниверситет Къарча-Черкес апедагогика нхагIвчва йыррыхIазырыртата йырпхьадзитI. Йшпаубауа, ауниверситет ари ауыс уахьчIвала йшатахъу апшта йырзынардзума?
– Йапхъахауата, хIуниверситет акIвпI ареспублика арыпхьара нхартаква ръачIвагIагIвчва рщардагIв зрыхIазыруа, абаза бызшвали литературали анаука-педагогика ъачIвагIагIвчва гIахIахвырквын, хIреспубликагьи хIкъральгьи нызжьхитIта адунейла ауат зрыхIазыруа хIуниверситетзаджвыкI акIвпI. Ауи бзира алата йгьспхьадзум, ауаса уахьчIвала ауыс шаъу апшта йсхIвитI.
ЙгIвбахауата, арыпхьагIв йъачIвагIа ажвлара рпны йанакIвызлакIгьи магIны амапI – ага рынхаша дуумызтынгьи, рпIатIу йшатахъу апшта йщтIыхмызтынгьи. Ауаса ауат ракIвпI абанпараква гIадзынзыргылуа, дырра рызтуа – чкIвынргIа ръадаби рдырракви раъаща акIвпI акъральгьи ажвларагьи йыруачIвбзазару.
– Йшыздыруала, йцIыхъвахауа асквшква рпны ауагIа агуманитар наукаква дукI гIальаматра гьырзырбахуам. УахьчIвала астудентква ргIахвра ауыс зквыйа, йалкIгIата абаза бызшви литератури зъачIвагIахуш?
– Йаъан заман хIара аъачIвагIагIвчва рыцIа йщардагIвыта, рдырраква рыцIа йнардзата йангIацIхIщтуаз. Ужвы абитуриентта йхIызгIайквауа збаллква 60 ацкIыс ймачIта апхьарта йгIалгауа чкIвынргIа ракIвпI. Ауи йгIалцIла, йхIаракIу апхьарта апрограмма асахIатква рызбжа цри бызшвали литературали аквтанай апхьарта апрограмма знархару адырраква йырзалхIхра атахъхитI. Ауи амщтахь арыпхьара аметодики атеории, аинновация методикаква рпрограммаква йырзалху асахIатква абгамкIва йгIанхитI.
ЦIабыргыта, асквш 2018 агIан астудентква ргIахвра ауысла йакIвшаз акампания гвыгъара бзи гIахIыланацIатI – ауниверситет афилология институт абаза хъвшара абитуриентква рквтала анкъвакъвранадзара гIаншатI. ЙцIыхъвахауа асквшква руацIа анкъвакъвра гIанымшауата хтыпкI рпны хыгIв нахIахвлун, йанхIзымхъузгьи гIаншун, сынчIва абаза хъвшара апны ахIвара швъаква рыцIа йщардахатI атыпква рацкIыс. СынчIва бакалавриат апны хгIвы рцынхъвы пщгIвы гIацIалтI, амагистратурагьи – гIвыджь. ХIшгвыгъауала, арат апсахра бзиква йшаъу йымгIвайсуаштI, йгIацIхIщтуа аъачIвагIагIвчва рнадзарагьи рыцIа йхIагIахуштI. Ари агIарбара ргIапсара ду алапI аректор Узденов Таусолтан йгьи ауниверситет, акафедра анхагIвчва шабгу. Датшагьи ауыс йацхърагIатI Эгьзакь Мусса унашва зхъицIауа агвып, «Алашара» адкIылара анхагIвчва.
«ЗымгIва ыдзтI» хIвата унапIква аквурышвта учIвахуашта йгьаъам. Баргвыра щардапI. Ауат рахъвдаквыщтра амальква хIырзыпшгIара атахъыпI. Ауи акIвпI уахьчIвала акафедрагьи ауниверситетгьи здынхалуа.
– Ауи анхари цри бызшва ъачIвагIата йгIалызхыз астудентква цхърагIарата йрайдзауи тIакIв угIарыквчважва йауашызтын.
– Ауниверситет арыпхьагIвчва джьгарта цри бызшваквали литератураквали акъральыгIва стандартква йгьи апрограммаква йрыдынхалитI, аквтанай йгьи йхIаракIу апхьартаква рыхъазла апхьагаква, ацхърагIагаква, архъвыхга нхараква гIандыршитI. Ауи йахъазымкIва, збаллква 60 йайхIу йгьи бзита йапхьауа астудентква абюджет йахъвымкIва хстипендиякI гIаргитI. Ужвы хIыздынхалуа апрограмма абитуриент, астудент, аъачIвагIагIв ххъатакIла цхърагIара шрайдзуш йазынархапI – апхьарта ахъатала, ауниверситет ахъатала, арайон йа акъала унашвахъцIарта ахъатала. Ауниверситет йара акъарула йхIазырпI арыпхьагIвчвагьи астудентква педагогика практика анрыму йрыдынхалуа аъачIвагIагIвчвагьи рдырра йъаладырхIуш йа стажировка ъарымазлуш йырщтийырныс.
– КIьыдата абаза бызшви литератури ркафедра гIахIрахарквын ауи дахIврата йамайа, уахьчIвала нхарата йакIвдыршауайа?
– Акафедра апны йцIыхъвахауа асквшы гIважва руацIа баргвыта абанпараква тшырпсахуа йымгIвайситI. ЙыззысхIвауа, абаза филология арат асквшква руацIа йалдзгIатI йбергьльу апхьахьаква, апедагог дуква – апрофессор Кълыч Рауф НыхIв йпа йгьи адоцент Батал Къасей Ажумар йпа. Арат аъачIвагIагIвчва рыхьыз йапщылата йгIаншатI акафедрагьи анаука апхьартагьи. Ауат рынхараква ракIвпI астудентква злапхьауа.
Ага руыс майрамызтынгьи, уахьчIва акафедра апны алекцияква йрыпхьитI, апрактика апхьарасахIатква акIвдыршитI абаза филология арыпхьагIвчва ъазаква – адоцент Батал (Шхай) Екатерина Маджьид йпхIа, адоцент ПIаз Лильа Кьащиф йпхIа. Акафедра унашва ахъицIитI алитературадырыгIв шIа гвыбзыгъа Кълыч Амир Валерий йпа. Ауат зымгIвагьи астудентква рыладрыпхьарныс йлырхын йрымапI анаука йгьи анаука-методика нхараква, ацхърагIагаква. Акафедра апны йгIаныршапI йгьи йынхитI апсыуа-адыгьа бызшваквала аспирантура.
Акафедра адахIвраква йрылапхьадзата араъа йгIахъыртIытI абаза бызшви акультури рырхъвыхра Квта, ауниверситет аректор йгIаджвыквцIарала алитература-гвацчпа йгьи анаука-арыпхьара журнал «Абазашта адзыхьква» гIаншатI – ауи абгата абаза бызшвала йгIацIцIуаштI.
– «Алашара» адкIылара абызшва агIахчара ауысла нхарата йакIвдыршауа мачIкI уаквчважвахьатI. Йауашызтын ауниверситети «Алашари» шацынхауа, ацынхара агIарбараква шаъу гIахIахIв.
– Пщысквша цIитIта «Кълыч Рауф йыхьызла апхьараква», «Тобыль Тольыстан йыхьызла апхьараква», «Абаза бызшви литератури рфестиваль», абаза бызшви акультури знархару архъвыхра кIьыдаква ацакIвхIыршитI.
«Алашара» йгьи Эгьзакь Мусса йхъатала ргIаджвыквцIарала хIрыцынхауа хIалагитI акъраль анаука квта хъадаква йрыуазакIу РАН абызшвадырра рхъвыхраква ринститут. Ауи аинститут анаука унашвачпагIв академик Казанский Николай дгIайын «Алашара» адкIылара апны чкIвынргIа дрынйатI. Ауи аинститути Къарча-Черкес къральыгIва университети ангIалра адырчпалтI. Ацынхара джьгарта йджвыквылтI.
«Алашара» программа рымапI агвацчпа гIвыраква йгьи анаука нхараква ратагIацIщтхра, аэкспедицияква ракIвыршара, аэтнография дырраква разкIкIра, раныргIалра, датшагьи уыс щарда йырзынархата. Схъатала йсылшатI асквшква 2016-2025 рурала абаза бызшва агIахчари атшауацIнарыхри знархару «Алашара» апрограмма алыхра скъару аласцIарныс. Ужвы ауи архъйара йгьи йкIьыду анхараква рэкспертиза акIвыршара салапI.
– Абызшва агIахчара ауыс акъральыгIва шпацхърагIауа?
– Йапшым аштаква рпны цри бызшви литератури ргIахчара ауысла дара рамальква нарахвитI. ЙгIахIахвырквын, Къабард-Балкъар, датшагьи Россия Федерация асубъектквакI рпны йазалху акъральыгIва программаква нарахвтI. Къарча-Черкес апны ауи апш программа гьаъам, ауаса йаъапI ацри бызшваква знархару ахабза, акъала апхьартаква рпны цри бызшва арыпхьара знархару ащаквыргылраква, акытква рпны цри бызшвали литературали арыпхьагIвчва хъгалра гIарызтуа амальква.
Ареспублика а-Хъада йунашвала Къарча-Черкес аправительства ансисквша цри бызшвали литературали апхьагаква, арыпхьаща цхърагIагаква ргIацIщтра ахча кIьыда азалырхитI, цри бызшвали литературали апхьагаква акъральыгIва ашIыпхьадзара швъа йшаншвалуашла амальква нарахвитI.
– Уара убызшвадырыгIвпI, ауи ахIатырла зпхьадзара мачIу ауагIахъаква рыбызшваква рчвымдзырныс ахъазла йтамщахIахауата апхъахьыла йчпачIвыйа? Йшпаубауа?
– Сара йшспхьадзауала, зымгIва йрапхъата асабигIзартаква йырзалху акъральыгIва программаква псахра рылацIара атахъыпI ауат рынхара цри бызшвала йшакIвыргашуш апшта. Ауыла йгIалагитI арыцхIагIаква зымгIва. Асоциология рхъвыхраква йшгIадырбазла, гIвысквша-хысквша зныбыжьта цри бызшва здыруа асабиква асабигIзарта йаныцIарыжьра сквшбжакIла цри бызшвала ачважвара ашIадрысхитI рынбжьагIвчва рпынгьи анчва-абачва рпынгьи. Ауи арыпхьара аргIапсща апны бжара дупI.
Йшспхьадзауала, Къарча-Черкес Республика апны ауагIахъа бызшваква ртшауацIыхра знархару апрограмма кIьыдата йлыхра атахъыпI, ауаъа йырхъйачIву ахачIвква зымгIвагьи гIарба йауаштI.
Датшагьи магIны зму уыскI: апхъала апшта Къарча-Черкес арыпхьара йгьи анаука рминистерства, арыпхьарала акъала йгьи арайон уысхартаква рпны цри бызшви литератури рарыпхьара анадзара зырхъвыхуа аинспекторква атагIаныршахра атахъыпI.
Йатахъу уыспI агIвымакъраль диаспораква рыцIагьи йауацIыхта хIрыцынхарынс. Сара агIвымакъраль диаспораква рыхъазла цри бызшвала агIвыра гIандыршарныс йанащтаз айззараква срылан. Апхъапхъа ауыс баргвын, адиаспораква рунашвачпагIвчви руысхагIвчви рщардагIв латин щата зму гIвыра гIандыршарныс йазгылан. Йаъан агIвыра кириллица щата амазара атахъыта йызпхьадзузгьи ауи хIшаднакIылуаш гIаргвынгIвуата. РахIа йхъадугьи ауи азаман кириллица щата зму агIвыра сквшы 80 райхIа цIуата йгIаныршахьан. ГIвысквша-хысквша анахъыцI йхIылшатI йгIаргвынхIыргIвырныс кириллица щата зму агIвыра апхъахьыла хъгалра шаму. Ужвы ауи агIвыра агIвымакъральква рпынгьи йгIадрысабапитI. Ауи анхара атагIащтIыххта адиаспора хIырцхърагIара атахъыпI апхьагаквала, арыпхьаща цхърагIагаквала, арыпхьагIвчва ррыхIазыррала.
– Сквшщарда руацIа Апсны Республики швари абызшваква знархару проект щарда дахIврала абзазара йалажвжьитI. Швацынхара агIарбараква шпаъу?
– Апроектква щардапI, ауаса ацIыхъвадза йырхъйам рылапI. Ауи ахIатырла «Алашара» апроектква рпны ацынхара гIарбапI. Ажва ахъазла, ажварква рацрыдынхалра,
аэкспедицияква рацакIвыршара, абызшва уысква, ауат рабарбайара знархару архъвыхраква.
Ужвы абаза-апсыуа (апсыуа-абаза) ажвар адынхалра, ажваква ргIвымара агIарыбергьыльра, агIвыма ажваква рцынхъвы абаза йгьи апсыуа ажваква рацгIарысабапра уысквала проект шIыц лыхIхитI. Йара ауи акIвпI ауыс зкву йацгIарысабап йауаш алфавитгьи. Араъа анаука йахъазымкIва асоциология йгьи ажвлара хъатаквала нхара ду хIпырапI. ГIамтата йгIацIанакIуаш гьсквшыкIым, ауаса апхъала хIымгIвайсра атахъыпI.
– Сергей Умар йпа, йауашызтын ухъатала йуызцауа азцIгIаракI сыргылуаштI. УгIариква бзазара уыста йгIалырх ачIвыйа? Рыуа аджвырагIв уыщта йырцума?
– Ауат зымгIвагьи йхIаракIу адырраква гIарыквшватI. АхIба, Марйат, журналистика хъвшара дгIалгатI, уадыргIвана аспирантура, алитература ажанр хвыцква руысла диссертация лхчатI, литератури журналистики ркафедра апны бзидздза арыпхьагIвта дынхатI, доцент хьзы гIалквнадыргатI. ТыхIа дцатI, ужвы асахIат дгьынхум, асабиква гIадзынлыргылитI. Адыгейшта апны дбзазитI, Краснодар йачвыхъарамкIва. СычкIвын Марат аистория факультет дгIалгатI, уадыргIвана аспирантура, ауаса датша ъачIвагIапI йгIалихыз – ужвы арра (Росгвардия) апны дкъвырльыкъвхагIвпI. СпхIайцIба Марйана Россия къральыгIва хвгIахвтра-экономика университет дгIалгатI, ауи йаццауата агIвыма бызшваква рхъвшара дапхьатI. Ужвы Америка ЙадкIылу аштатква рпны дынхитI. Йшцазла, ани аби ръачIвагIа нкъвызгауа ахIба лакIвпI. ХIтгIачва датшагьи арыпхьагIвкI дхIылапI – хIтаца Рита, ауи дапхьахьа гIальаматпI, апедагогика наукаква дыркандидатпI.
– Анаука, арыпхьара, ажвлара уысква рпны уынхара, удахIвраква рмагIны дупI. Йхъаду гIатгарата йупхьадзауа ачIвыйа? Убзазара апны ргвышхвагIвта йузалуада?
– Сынхара ауи апш хвы ъаквшвцIауа сгвапапI. Анчва дшвзыразхатI. Ауаса, йхъашвцIа, бзита йгIасгвынгIвитI: йчпачIву йгIаквухырквын сызхадзаз мачIдзапI. ЧкIвынргIа йрыуата йщардагIвымызтынгьи адырраква рыдызгалырныс ъасылшаз схъа аладупI. ЙангIасынйара йсгвапапI рдахIвраква срылачважварныс. ЙсгвапапI рхъвыхыгIвчва гвыпкI гIадзынсыргылырныс ъасылшаз, ауат дахIврала адиссертацияква рхчата уахьчIвала абаза бызшва архъвыхра йъадынхалуа.
Швабыж схъа рыладупI аспирантура апынгьи архъвыхра нхара апынгьи арыпхьагIвчва дуква ъасымаз. Ауралагьи сдыргвышхвун сан, саба, схъапщыла. Ауат йрылшауа сыгрымжьуата садрыпхьатI, хъарата санаъазгьи архъвыхра нхара акIвсыршарнысла амаль сзыгIандыршун. Анчва дырзыразхатI!
– Анчва дузыразхатI уаргьи, Сергей Умар йпа!


Йбыжьбахуз Адуней апсуа-абаза конгресс (АААК) йгIвбахуз алачIвара мартI а 22 агIан СогIвым апны йакIвшатI. Айззара йалакваз шIыцта йлырхыз адкIылара а-Устав дрыбагъьатI ЙхIаракIу асоветгьи алырхтI.
Ардзынба Астанда
Адуней апсуа-абаза конгресс (АААК) йбыжьбахуз айззара гIвхъвыкIта йшата СогIвым апны йакIвшатI: мартI агIан йадыргалыз алачIвара асквш 2017 декабрь а 7-9 агIан йакIвшаз анйараква йрыщтагIайуата йаъан.
Айззара йапхъахуз ахъвы турых гIаншарата йалтI. Ажвлара адкIылара гIаншищтара йапхъахауата ауи ауаншвахъцIара йалакваз рпсахтI. Йшцазла, АААК сквш 25 руацIа йапхъагылагIвыз аюрист наукаква рдоктор Шамба Тарас йтара йбергьльу абзихагIв, апхьахьа йгьи ахIаракьатчпагIв – абаза хъацIа Эгьзакь Мусса дгылтI. Апхъала Трыквшта апны Апсны дырщтийыгIвта, ауи амщтахь Апсны агIвымакъраль уысквала а-Министерства апны Трыквшти МарагIацIцIырта Аргвани зхьырпшыраз ахъвшара даунашвачпагIвта йынхаз Гицба Инар АААК дархъйагIв секретарта далырхтI.
ТшапсахтI АААК алащагьи: адкIылара апахь йгылу ахачIвква рырхъйара унашва ахъызцIуш ЙхIаракIу асовети ауи а-Президиуми дрыбагъьатI. Ауи акIвымкIвагьи, декабрь агIан йакIвшаз айззара йалакваз адкIылара а-Устав шIыц квайчIвагIвырата йнарахвтI. Ауи айззара апны ажвата йгIаргыз гIаупхьадзауата, ауыс згвы азыцхIауа зымгIва ргвгIанаграква урыздзыргIвыта ужвыгьи уадынхалра ъатахъыз акIвпI айззара зныкIдза йгIашIарысра затахъхаз. ЙгIванхауата аделегатква мартI агIан – Апсны репатриацияла акъральыгIва комитет сквшы 25 анахъыцIуашыз амшква йрыквшвауата – тшатазыркIкIхтI.
АААК ЙхIаракIу асовет аунашвачпагIв Эгьзакь Мусса алачIвара джвыквицIауата дангIачважвуз а-Устав здырраква цIоладзу аюристква шадынхалыз гIаликIгIатI.
«Апроект агIвыма къральква рпны йбзазауа хIуагIа йрыуата жвлара уыс нкъвызгауа агIвычIвгIвысква йырзыхIщтитI, дзачIвызлакIгьи ауи дапхьата йацIибауа йхIварныс, йгвгIанаграква алайцIарныс лшара йыман. Ауат йырхIваз закIгьи агIвхIымщтуата хIрылапштI, йшауашыз апшгьи йгIахIрысабаптI. Ауаса ашвъа апхъахьылагьи шIыцра алацIа, рыцIагьи йшагъьхуш апш уадынхал йауаштI», – йхIватI Эгьзакь Мусса. КIьыдата ауи йгIаликIгIатI а-Устав Апсны Республика ахабзаква йрыквыргIапста йшлыху.
АААК архъйагIв секретар Гицба Инар йшихIвазла, а-Устав щатата йазалуаз ахъвыцракви аъащакви гIащаквхатI, ауаса ашвъа шIыц уыжвгIанчIви заман рыцIа йацчпапI, адуней шабгу йхъылапсу апсуакви абазакви рпахь йгIагылуа ауыс шIыцква гIанарбитI, ауыла йгIанымхауата ауыжвгIанчIви ргIапсгаква йапшым ауысква рпны – ахабар ргарагьи алата – йгIарысабап йшауаш гIанахIвитI.
Москва йтабзазауа апсуаква рыжвлара унашва ахъызцIауа Агрба Беслан йгIачважвара апны АААК а-Устав шIыц йацикIырныс дшазыхIазыру йхIвауата йгIаликIгIатI ауи агIвыма къральква рпны йаъу хIуагIа рпсадгьыл йызгIайхра, даргьи йырцрийу акъральыгIва атшауацIыхра йазынхара ахъазла аъащаква гIаныршара ауысгьи шгIащтIнахуа.
Агрба Беслан йшипхьадзауала, апсуа-абаза уагIахъа рпахь хачIв хъадата йгылу Апсуа къральыгIва гIащаквыжьри тшауацIнарыхри акIвпI, адуней апсыуати абазати йыкву зымгIвагьи ркъаруква ауи йазынархазара атахъыпI. Москва йту апсуаква рапхъагылагIв кьангьаш гьазгIайгуам акъральыгIва рыбагъьара апны зпхьадзарала Апсны абзазагIвчва щардала йрайхIу апсуа-абаза диаспора рымчи рылшаракви гIауымпхьадзакIва йгьи йгIауымрысабапкIва йшамуаш.
АААК а-Устав аредакция шIыц айззара йалаз йрыуата жвгIвы ракIвмызтын анахьанат зымгIва напIы азыщтIырхын йдрыбагъьатI. Йшалу йгIауахвырквын Апсны, Россия, Иордания, Трыквшта йауаз аделегатква 208-гIвы йнадзун.
Ауат гIайрайгвауата тшырзынайырхатI Апсны р-Президент Хаджимба Рауль йкьангьашагIв Зантария Владимир. Ауи акъральыгIва ахъада Адуней апсуа-абаза конгресс дшазхIвахIвуа, йгIащтIнахуа ауысквагьи йшрыцикIуа йхIватI.
Трыквшта апны апсуа культура квтаква р-Федерация аунашвачпагIв Акусба Атанур йгIачважвара апны йхаквлагIвчва зынйауа абаргвыраква дрыквгIашIастI, ауат рыбызшва, ргвбайара шырчвыдзуа, ауи йащтагIайуата руагIахъарагьи йшачвыхъарахауа гIайхIватI.
Акусба Атанур йгIацицIахтI ауагIа рпсадгьыл йхъынхIвыхырныс йаквгIазшIыт йшауаш, ауаса щардагIвы йъабзазауа акъральква рпны щайдза шауырщтыз, агIайхрагьи йшазыхIазырым гIаугвынгIврагьи шатахъу. Швапхата ауи йгIайгтI Трыквшта йрылагIващахыз апсуа кытквакI: ауат рбзазагIвчва рыщайдза ъану рпсадгьылгьи ртурыхгьи рхъаштылхтI.
Ага ауаса йаъазтынгьи, апсуа къральыгIва ауатгьи цхърагIарадъа йгIаннажь йгьауашым, йхIвитI Атанур: «ХIара агIвычIвгIвыс апсуа жвлара дшырхъвыкIу йылайхIырхIвара, йыбызшва йхчарныс, хIцIаскви хIгвбайари йбзазара йалазларныс ахъазла хIицхърагIара атахъыпI. ДзачIвызлакIгьи дъанызлакIгьи – Трыквштазтынгьи датша къральызтынгьи – йуагIахъа тшдырра йпсахта амаль гьамам».
Ауи йшипхьадзауала, апсуа дуней – акъралькви аконтиненткви адызкIылуаш Апсны йшапщылу тшазыздыруа, апсуа бызшви агвбайари рахьыла йахъуа ажвлара – гIануыршара ахъазла ауагIахъа ркъаруква зымгIва алацIата апсуакви абазакви ркультура щтIыхра, рыбызшва гIащаквгылхра ахъазла аъащаква гIаныршара атахъыпI.
Айззара апны АААК а-Устав нарахвра йахъазымкIва ЙхIаракIу асоветгьи алырхра атахъын. Ауи йалазларныс рызхъарцIатI Апсны, Къарча-Черкес, Къабард-Балкъар, датшагьи Россия аштаква, Трыквшта, Иордания, Сирия, Аджария йауу апсуа-абаза уагIахъа руысхагIвчва. Асовет йаларжьыз йгIарылырхын АААК айззараква рбжьара адкIылара ауысква нкъвызгуш президиумгьи гIандыршатI.
Ауи акIвымкIва АААК йбыжьбахуз айззара аделегатква нархара щарда гIазцIазкIуа апроектгьи – АААК ахабрргага портал – ддырбатI. Апортал апсуа-абаза уагIахъа йгIарыцIанакIуа зымгIва хабарта йаъу йапшым абызшваквала йднардырлуштI, апсуакви абазакви ртурыхи ркультури йрыханаргIвазуштI.
Апортал унашва ахъызцIауа Лазба Амина йгIалылкIгIатI Апсны аполитика уысквала йъадыркIьыдауа щардала йгIазлыцIуа акъраль ахабар дукI йъамгауа, ауи абзазагIвчва злу ауысква, ауат ртурыхи ргвбайари щардагIвы йъарымдыруа шакIву. Ауи йгIалцIла абари апш уыжвгIанчIви заман йаквыргIапсу сайт гIаныршара атахъхатI.
Айззара аделегатква асайт шынхуш уыла йгIацIазыжьуа аролик йадырпшытI, йара асайт мызквакIла дзачIвызлакIгьи дызталуата йцуштI. Апроект аунашвачпагIв йшылхIвазла, уахьчIвала асайт йтарцIуш жвагигабайткI айхIа зчакьуа агIвыраква, асуратква, афильмква дрыхIазырхьатI, ауат зымгIва апсуа, абаза, ангьльыз, гIарып, трыкв бызшваквала йатаркIуаштI. Апортал йтазлуш аматериалква зымгIва апхьахьаква, атурыхдырыгIвчва, аэтнографква йрайкьангьашуамца йазыркIкIытI, ауыжвгIанчIви ргIапсгаквала йрыдынхалтI, лхIвитI Лазба Амина.


Трыквшти Иордании йрыуу апсуа сабиква Согъвым апны репатриация ауысла Апсны аминистерства йадыргалыз атшпсщарта йгIадгылтI.
Барганджиа Саид
Июль а 1 атшын Трыквшти Иордании йрыуу 12 сквша йгIашIарышвта 17 сквшадза зныбжьу апсуа саби 70-гIв рапхъанчIвиква рпсадгьыл апны тшпсырщаныс Согъвым йгIайтI. Репатриация ауысла Апсны аминистерства ауат рыхъазла йапхъахауата саби тшпсщарта адыргалтI.
Репатриация ауысла аминистр Дбар Беслан йшихIвазла, атшпсщарта сквшыкI айхIа йдрыхIазыруан, йара ауыс ангIархъвыц Трыквшта, Сирия йгьи Иордания рпны апсуа диаспора йаныршIашвуз агIан акIвпI.
«Репатриация акIвхIыршауищтара йапхъахауата ари аъарагIв саби хIзадкIылтI. УахьчIва Сирия йауу агIащтийыгIвчва гвыпгьи хIыцзара атахъын, ауаса ауат швхIаусыгIваквакI гIарпырасын йгьызгIамитI», - йхIватI аминистр.
Дбар йшгIаликIгIазла, ари йапшу агIайраква адунейла йхъылапсу апсуаква радкIылра апны хвы узаквымцIушта магIны ду рымапI. ЙалкIгIата, йхIватI ауи, «асабиква анабадыруа».
«Ауат атшпсщарта йъадзану дара-дарагьи агIвзачвахуштI, араъа йауу асабиквагьи йрабадыруаштI. ХIшгвыгъауала, уадыргIвана йабахъмаштылхуата йащтаныкъвуштI», - ари апш гвыгъара йымапI аминистр.
Атшпсщарта йгIайыз асаби 70-гIв йрыуата заджв-маджвыпI апсуа бызшвала йызчважвауа. РызджьакI цри бызшва арыпхьарала йакIвхIыршуз акурсква рпны йапхьатI. Ауат акурсква Трыквшта апны йадызгалызгьи репатриация ауысла Апсны аминистерства ракIвпI.
Ареспублика асасчва йырзадыргалтI Апсны атурых ларпшырта хъадаква ргIамдарала йырчву апрограмма. Асабиква рапхъанчIви псадгьыл йангIадза апхъапхъадза йыддырбатI Апсны йапхъахуз апрезидент Ардзынба Владислав йнышвынтара йгьи Айсра чIахIра амузей.
«Асабиква апрезидент Хаджимба Раульгьи йынйуштI. Ауат йджьащахъву акультура-ларпшра программа рымазлуштI», - йашIипхьадзатI репатриация ауысла аминистр.
Трыквшта йгIатыцIыз асабиква ргвып апсуа йгьи акIавкIаз культура квтаква рфедерация йадыркIылтI. Ауат йрыцгIайыз Астомбыль апсуа культура квта ахъада Эшба Шамиль йшипхьадзауала, асабиква Апсны йъагIайыз гIаншара дупI. Ауи йшихIвазла, асабиква арыла йшгIайуашыз анырдыр «гвалагIваласракI гIарылашватI».
«РщардагIв Апсны апны зынгьи йгьаъамызтI. Ауат йрымаджьащахъвата йгIакIвзыршауа зымгIва ддырдыритI. Са йхъасцIитI араъа йъадзану ауат рапхъанчIви псадгьыл рахIагьи цIолата бзи йшырбуш», - йхIватI Эшба Шамиль.
Иордания йауу агвып дырхъадапI йхынхауата Апсны йгIайыз Чичба МухIамад.
«СынчIва агIыгIв сабичва сыцгIайтI. Ауат Апсны йапхъахауата йырбитI. Ари апш амаль шгIанша анрасхIв ауат йазгIашыкъта, йангIаджвыквылуаш рзымчхIахуата амшква рпхьадзун. ХIсабиква апхъалагьи йыргIахьан Апсны ахабарква, хIара (Иордания йту апсуа-абаза диаспора хIпны – аредакция ррытаразга) ауи аунашва рахIхIвлитI, ауаса, дара йшырхIвахызла, рыла йабази рлымхIа йагIази гьузашIырпшуашым», - йхIватI Чичба.
Трыквшта йауата тшпсщара йгIайыз йрыуазаджву, 13 сквша йырту Ашуба Селена Апсны апны бзидздза цIуата зны даъан, ауи ахIатырла йылхъаштылхыз щардапI. Ауаса ауи апсуа бызшва шылдыруа гьгвымхам.
«ХIара хIунагIва апны зынзамыза апсуа бызшвала хIчважвитI. Йалныс ауыпI зны Апсны сгIайдзахырныс, араъа швабыж йсгвапхатI», - абараса лгвгIанаграква хIыцагIвылшатI апхIвыспачкIвын.
Ауи длыквлата Трыквшта йауу, 14 сквша йырту Хулан Лина мурад лымата дгIайтI Апсны: лан лыжвла ъану ахакв ахъазла лдырраква рыцIагьи йылрыцIоларныс, йауацIылхырныс лтахъыпI.
«ХIара йацы акIвпI хIангIадза, йыгIбаз мачIыркIвапI. Сара швабыж сайгвыргъьатI Апсны сгIайуашта аныздыр. Сан дапсыуапI, ауи хабар щарда гIасалхIвуан Апсны ахъазла, сара ауи лалала йыздыруа мачIпI, ауаса араъа съадзану сдырраква йрыласырхIарныс стахъыпI», - лхIватI апхIвыспа.
Трыквшти Иордании йрыуу асабиква Апсны жвамшкIла йгIайтI, ауат Согъвым йтагылу сасыртакI апны йандыргIалтI. Апсны йъадзаъазлуш апIатла гIацIанакIуата ауат рыхъазла йауацIыху тшпсщара-ларпшра программа адыргалтI.


АААК ЙхIаракIу асовет аунашвачпагIвгьи а-Конгресс ауысхагIвчвагьи Иордания нхара уысла йаъата Амман апны аспорт клуб «Аль Ахли Клаб» аунашвачпагIв йынйатI
Хагба Изольда
АААК ЙхIаракIу асовет аунашвачпагIв Эгьзакь Мусса, АААК архъйагIв секретарь Гицба Инар йгьи Иордания ахьызла ЙхIаракIу асовет апрезидиум йалу Абаза (Чква) Ануар ашвахьа август а 26 атшын Амман апны ачеркес спорт клуб «Аль Ахли Клаб» аунашвачпагIв Шыкым Омар йынйатI йгьи ацынхара ауысква йрылачважватI.
Эгьзакь Мусса йгIайрахатI а-Конгрессгьи «Алашара» адкIыларагьи аспорт атшауацIнарыхри ауагIа йрылагари гватра ду шазрыму. Ауи дшгвыгъауала, Иордания йауу чкIвынргIагьи Абаза Хъвмарраква йызрылалуаштI. Ахъвмарраква ансисквша Къарча-Черкес Республика апны йакIвшитI. Эгьзакь Мусса аспортсмен шIаква Къарча-Черкес йгIайрайгватI. Апсны ауыс зкву гIахIахвырквын, ауаъа аспорт клуб «Абаза» нхитI, йгIаликIгIатI АААК аунашвачпагIв.
«Иордания аспортсменква йрылшуштI Апсны апынгьи Къарча-Черкес апынгьи анкъвакъвраква йрылалырныс. Аспорт йгьи акультура уысква адыгIгалырквын хIара чкIвынргIа хIзадкIылуаштI», – йхIватI АААК ЙхIараку асовет аунашвачпагIв.
Аспорт клуб апрезидент Шыкым Омаргьи дадгылитI чкIвынргIа аспорти азгIвадара бзазащи йхънарыхра магIны шаму.
«ХIклуб апны ауагIа йапшым аспорт квпшыраква тшрыдыркIылырныс рылшитI: футбол, баскетбол, гандбол, дзцара. ЧкIвынргIа апсуа гIахIвраквагьи рылата КIавкIаз агIахIвраква тшъарзырбжьауа ансамбль нхитI. Аклуб апны уагIата 1000-гIвы раъара йапшым аквпшыраквала тшырбжьитI», – йхIватI Шыкым.
Анйара ъадзакIвшуш Эгьзакь Мусси Шыкым Омари аспорт анкъвакъвраква радгалрала ргвгIанаграква абархIвтI йгьи апхъахьыла йацынхарныс йангIалтI.
«Ари анархарала ацынхара тшауацIнарыхра, ашвапха бзиквала хIашIашIпшра атахъыпI. Аспорт хIара хIыхъазла апсыпнкъвгара йагIвызапI», – йхIватI Эгьзакь Мусса йажва далгауата.
АААК аунашвачпагIвчва Иордания Хашимит ПаштахIыгIвара август а 27 агIандза йаъазлуштI. Ауат ауаъа рцара-гIайра асквш 2019 аурала а-Конгресс аунашвачпагIвчва агIвыма къральква ргIарыкIвшара знархару аплан йаланакIитI. Ауи аплан асквш 2018 агIан ЙхIаракIу асовет йдрыбагъьатI. СынчIва асквш ацIыхъвадза АААК датшагьи йгIарыкIвшарныс ргвыгъапI Сирия, Германия, Голландия йгьи Трыквшта.


XVIII йгьи XIX асквшышвква анагIвысуаз азаман агIан Апсны унашва ахъызцIуз ахI Чачба Келешбей зынцIра шабгу зпсадгьыл ахъахвитра азабакIра йазыщтIазцIаз апсыуа политикква дрыуазаджвыпI.
Ардзынба Астанда
Ауи ЙгIвыджьхуз Льиуан, Лакоба Нестор йгьи Ардзынба Владислав рыдзхъа ддыргылитI. Ауи даларымхIвауата йгьаъамызтI аурышв императоргьи атрыкв султIангьи – ауат рыуа заджвгьи ауи дара рахьыла ацIыхъвадза дгьырзыхъмыркIьтI. XVIII йгьи XIX асквшышвква анагIвысуаз агIан акъральыгIва знапIыцIаз Чачба (Шервашидзе) Келешбей йзаман йбзазуз акъральыгIва унашвахъцIагIвчва дгIарылкIкIгIауата даъан, йанакIвызлакIгьи йуагIахъа разыгIальаматра дазгылан, ауи йхчауата йкъраль зылаква акIынхалыз аимперия дуква дгIарыцIсуан.
Келешбей йгвала
АпаштахI ЙгIвыджьхуз Льиуан (зхъа йахвитыз Апсыуа паштыхIыгIва рпаштыхI – аредакция ррытаразга), апсыуа ахI Келешбей, совет власть анщаквгылуаз асквшква рагIан Апсны унашва ахъызцIуз Лакоба Нестор, Апсны Республика йапхъахуз рпрезидент Ардзынба Владислав… Арат аполитикква асквшышвква йакъвыргитI, ауаса йарагвалакI йаднакIылитI – ауат апщыгIвгьи нцIрата йрымаз Апсны ахъахвитра йазабакIуан.
ЙгIвыджьхуз Льиуан VIII асквшышв агIан зхъа йахвиту Апсыуа къральыгIва гIанйыршарныс йылшатI. Ахъахвитра йынхара бзазара шабгу мурадта йгIалигатI Келешбей. Апсны аквырджь меньшевикква рымч йгIацIидата йпсадгьыл апны ауагIа ркъральыгIвара рызгIацазырпахуашта йырбуз совет власть шщаквйыргылуашыз дазабакIуан Лакоба Нестор. Акъраль ауыжвгIанчIви турых апны йара ауи анархарала дымгIвайстI Ардзынба Владислав, ауи ауагIа рхвитнагIа йазгылта йырчвыдзыз ахъахвитра гIащаквдыргылхырныс ахъаз йзадкIылтI.
Йуырт дута, йхъабра амца йапшта, йлакта асаща хъацIара гIаныпщуата – араса акIвын Келешбей йквпшыра шгIадырбуз ауи дыздыруаз ауагIа. Ауат йгIалыркIгIун Апсны знапIыцIаз ахI йакъыль шцIараз, дшкъвышыз, йуыс найырдзарныс дшхIазырыз. Ауи акIвымкIвагьи йшпаурыз? XVIII-XIX асквшышвква анагIвысуаз гIвкъраль дукI – Осман йгьи Россия империяква – разыгIальаматраква ауи йпсадгьыл апны йапшIахтI. Ауысква ауаса йаъата уадгьыл апны уара ууагIа руыс узырцара ахъазла убашамашамкIва уаъазара атахъын.
АунашвахъцIара азгIайра
Апсны йрунашвачпагIвхушыз агIвычIвгIвыс йсабихъи йчкIвынхъи йрыуата хабарта йаъу гьщардам. Келешбей йсабихъа Трыквшта йштайгаз бергьльыпI. Ауаса ауи дхвыцта йтгIачва дрыцта ауаъа дагама (Келешбей йаба Чачба Манучар йайщчва Ширвани Зураби йыцта XVIII асквшышв аквтаква рагIан асултIан Апсны йтицатI), момкIва йара ауаъа дгIадрийма – ари ауысла азджьакIи азджьакIи йырхIвауа гьаквшвум. ЙшцалакIгьи, уахьчIвала йалыргата йыгIдыритI ауи Трыквшта апны дшапхьаз исльам дингьи дштагылыз.
ЧачбаргIа ртгIачва йрыуата зпсадгьыл йгIайхырныс зылшаз Келешбейи ауи йаба йаща Зураби ракIвпI. Ауат гIайхтI акIвын араъа акъраль апны амахъарыхъвара амакIра йалашватI. ЧачбаргIа ъадзанымыз ахIчва Дзапш-йпачва рткъвым тшдрымчтI. Зураб щарда днамкIгIамкIуата йаща йпа Дзапш-йпачва ртпхIа Мариам пхIвыста дгIаййрыгитIта, амахъарыхъвара аникIра ЧачбаргIа рунашвахъцIара гIащаквйыргылхитI.
Атрыквква ЧачбаргIа ртгIачва йырзырхаз зхъмаштылсыз Зураб, Дзапш-йпа рткъвым йшйыцыркIуашла йгвы анбагъьаха, асквш 1771 агIан Согъвым апны ауагIа гIащтIихитIта атрыквква акъала йтицитI. (XV асквшышв йгIашIарышвта атрыквква амшын КвайчIва апны рщапIы шдрыбагъьуш йащтан, ауи атшпы йчIваз акъалаква гIаркIуамца йнаскIьун. Севастополис (уыжвгIанчIви Согъвым) апны атрыквква йапхъахуз рырхъв асквш 1578 агIан йгIадырчIватI, асквш 1724 агIан ауат араъа Согъвым-къала ахьырцIан багъьата дыргылтI, ауи акIвпI Чачба Зураб йгIаршIигахыз – аредакция ррытаразга). Ауаса ласыла атрыквква акъала атарнапIыцIаркIхтI, Зурабгьи дахъырхын ауаъа йгIашIарышвта Апсны унашва ахъызцIуш ауи йаща йпа Келешбей йакIвта йщаквдыргылтI.
Абарауаса XVIII асквшышв й-80-хуз асквшква рагIан Чачба (Шервашидзе) Келешбей Апсны аунашвахъцIара дазгIайын жвасквшапхьадзара ауи знапIыцIу ахIта даъан.
Ар, афлот йгьи анхагIвчва – йхъаду ацIагылагIвчва
Аполитика уыснкъвгара даналагагIвацуз Келешбей йуысква гьмайрамызтI: апсыуа агIымстадучва ауи ймахъарыхъвара йадгылырныс йгьымгвжважвузтI. АунашвахъцIагIв шIа ауат дыршIацIгIауа тшгьыйымчпатI дрангIалырнысгьи ацIыхъва дгьтамгылтI. Ауи атарала Келешбей ауи азаман агIан апсыуа жвлара рыщата злащаквгылаз йхвиту адгьылрхарджьыгIвчва – анхагIвчва гIайыдикIылуа далагатI. Ауат рбзирала акIвпI ахI йымч злайрыбагъьаз, акъраль ауацIа атшыркIьыдара мурадквагьи злашIичIваз.
Ауи амщтахь Апсны рахI ар мчи айсра флоти гIанйыршитI. Ауи йапхъалагьи ауи йымщтахьгьи акъраль ауи аъара йымчыта абджьарла йадгалу къару гьрымамызтI. Ауи агIан йбзазуз ауагIа йгIалыркIгIун айсракI гIалагарквын Келешбей сахIатквакIла зкьы 25-гIв йнадзауа абджьарлагьи бзита йадгалу ар шизыгIаргылуаз. Ауи йыман атопквагьи атшчвагьи. Айсра кIьанджьата 600 Анапа угIалагата Батумдза ахI йадгьылква зтшпынчIвалаз амшын рхчун.
Келешбей аунашвахъцIара даназгIай йапхъахуз агIамта айсра йгьи аполитика уысква рпны Апсны зхъпшылра йацIаз Трыквшта рцхърагIара гIайрысабапуан. Ауат азазаъащаква анбзийыз ахI Согъвым апны топта 70 зквгылаз хъвыхI йчпан согIата асултIан ЙхыгIвхуз Селим йыйттI. Ауаса зхъа йахвиту Апсыуа къральыгIва гIаныршара ауи зынгьи йхъа йгьтымцIуазтI йгвалаква рпынгьи йанакIвызлакIгьи ауи йазынарху ахъвыцраква дрызгIайхлун.
Ахъахвитри аполитика накIылсгIакIылсракви
XIX асквшышв ахъаква рагIан Россия ГIвадахь КIавкIаз апны ащапIы рыцIа-рыцIа йарыбагъьауа йцатI. Асквш 1801 агIан МарагIайырта Грузия апны Картвел-Кахетия паштахIыгIва аъахымкIва йырчпатI. Аполитика уысква бзита йалызцуз Келешбей йгIайгвнымгIвуата дгьаъамызтI йаргвану ашта апны йалауымхIва йамуаш къару шIыц шгIаншаз, йаргьи Россия дшраргванхуш ацIыхъва дтагылитI. Ауаса ауи Россия дыркъральыгIвхарныс дгьымгвжважвузтI, аурышвква рцхърагIарала Трыквшта рхъпшылра дгIацIцIта йхъа дахвитхара йтахъын акIвмызтын.
Йджьаущушта ласыла ауи ймурадква хъйауа йалагатI. Асквш 1806 июль а 25 ххъвыхIкIи агIкIьанджьакIи йнадзуз атрыквква рфлот йымдзыргIвуаз Келешбей йтара дтадыргылра ртахъыта Апсны атшпы йгIадгылтI, ауаса араъа мчыта йгIарпшIагылуата йанырба йацапан йцахтI. Келешбей дахадзатI атрыквква ргIайра тшазирыхIазырныс – ауи апсыуаквагьи адыгьаквагьи злаз зкьыгIвпхьадзара йнадзуз ар Согъвым абагъьата адзхъа йгIайыргылтI.
Йбергьльу апсыуа турыхдырыгIв Дзидзариа Георгий йшгIаликIгIауала, «ари агIаншара амщтахь Келешбей фырта йыпхьауа йалагатI йаргьи йпIатIу щардала йщтIыцIтI».
Ауысква ауаса йанца Келешбей сквшыкI йара йтахъыз аполитика нкъвигун, Россиягьи дукI йгьгIатайымрышвхуазтI.
Келешбейи амегрел ахIчва ДадианиргIи
Тынчта йгьщаквымгылуазтI Келешбейи Апсны амарагIайыртала агвлачва Мегрелии Имеретии разазаъащаквагьи. ЗныкI Апсыуа къральыгIва йгIаланакIуаз арат адгьылква уадыргIвана тшдыркIьыдахын Осман империя амахъарыхъвара йацIашватI, даргьи XVIII асквшышв ацIыхъваква рагIан атрыквква рчIгIвынра йгIацIцIра ахъазла Россия ацхърагIара йазыпшгIауа йалагатI. Зхъауыс нкъвызцуз апсыуа ахI йыгвлачва дырзычвгьан, йызнымкIва радгьыл дталуан, йырквагьи Имеретия акъала хъада Кутаисидза йнадзун.
Мегрелия йаланакIуаз Ингур арма тшпы апны, адзыгIв атенгьыз йъалалуа адзхъа ауи Анаклия багъьата гIайнапIыцIайкIтI, асквш 1802 агIан Мегрелия унашва ахъызцIуз Дадиани Григорий тынхата дзайгвыгъуз йпахвыц Леван шсыта дикIытI. Дадиани Григорий дгIаквшвата данпсы (Мегрелия рунашвачпагIв йхъатачIв айъазагIв акатолик диннкъвгагIв Николай дшаквшахIатхузла, Григорий йара йпхIвыс Нина уау йылрыжвтI) России Апсни разазаъащаква швабыж йаквыргъвгъвахитI.
Йырщыз Мегрелия рахI йпа ауи азаман Келешбей йпны шсыта даъаркIван. Аурышв къральыгIва унашвахъцIагIвчва йаквдырхъауа Дадиани Леван дшгIадырхвитхуаш гIархIватI, апсыуа ахI ауи анйымуы айсра гIаларгатI. Асквш 1805 мартI агIан аурышв генерал Рыкгоф Келешбей Анаклия йчвикIтI. Айчважвара ауыраква рымщтахь апсыуа ахI ашсы абагъьатала дипсахтI, Левангьи Мегрелия аунашвачпагIв хьзы нкъвигауа далагатI.
Талейран сальамшвъала йабадырра
Аурышвкви атрыквкви рамакIыра дбжьадзырныс шауаш гIайгвынгIвуата Келешбей аурышвква гIайыквйымырсра ахIатырла Европа апны цIагылагIвчва дырзыпшгIун.
Ауи Наполеон йунашва йацIаз Франция дрангIалныс ащта дтагылитI. ШвъаквакI йшгIархIвауала, Апсны аунашвахъцIагIв Франция агIвымакъраль уысквала рминистр, зыхьыз газ Талейран сальамшвъала дйабадыруан. Ауаса уахьчIвала ауат асальамшвъаква рыуа закIгьи гьгIанымхатI.
Агвыцкьара ауысла агвбжараква
Асквш 1806 агIан аурышвкви атрыквкви рбжьара йызкьазууыз айсра джвыквылтI, ауи ъакIвшуз аштаква йрыланакIтI амшын КвайчIва йатшпну КIавкIаз адгьылква. Россия акъральыгIва унашвачпагIвчва Апсны рахI дара рахьыла дгIахъыркъьалра ргвыгъата Келешбей йыдгылтI йалата атрыквква Поти багъьата гIаршIдырцырныс ауысла. Ауаса ауи лдзгIара ду йызгIазгуаш айсра далалра шитахъым йхIватI.
АхI атрыквква рахьыла дахъуата йзырхIвауа йалагатI, ауи Россия рахьыла йгвы шцкьула кьангьашра гIаргуа йцатI.
«Келеш-бек чвалагIвацапI аурышвква дрыгIвзата штшгIайырбауа», – йгIвуан ауи йыхъазла апсыуа ахI зыла мгъыта дыцIаз йшйылщузлагьи КIавкIаз апны йайсуаз Россия рыр унашва ахъызцуз аграф Гудович ауи дипшIазыргылныс йащтаз агенерал Рыкгоф.
Ласыла йара Гудовичгьи Келешбей дйыркъванчауа далагитI, ауи йхIваз арат ажваква атурых йгIалахатI, апхьагаквагьи йырнылтI: «…<Уара> атрыквква хIъарыцайсуа апны угьгIахIцхърагIум, сгвы шгIвауалагьи хIнапIы ушыцIумца атрыквква уырзынхитI».
Асквшышв амадза
Ауыс заджвгьи дшазымпшуаз апш йалгатI: асквш 1808 май а 2 атшын апсыуа ахI Чачба Келешбей Согъвым апны йуысхарта дшыгIвназ зджьакI йгвыквсын дырщытI.
Ауи амщтахь Апсны амшын атшпы амазкIуаз агIвкъралькI йрайсыртахатI. Апхъапхъа Апсны шабгу драхIхатI Осман империя зцIагылаз Келешбей йпахIба Асланбей. Ауаса щарда йнамихуата аурышвква рыр Согъвым ангIаркIы амегрел ахIчва ДадианиргIа йрымхIвыз, Келешбей ЛейбаргIа рткъвым йауаз пхIвыс нхагIвыкI лпны йауыз, ауи йгIалцIлагьи ахIра зквнагамыз йпа Сафарбей ахIыта дырчпатI.
Келешбей дызщыз ракIвпIта – ауат руысла амакIыраква жвасквшапхьадзара йгьашIамстI. Сквшы гIвышвкI раъара ауи йщра атрыквква йырнапIылата, дызщызгьи йара йпа Асланбей йакIвта йдрыбагъьун.
УыжвгIанчIви турыхдырыгIвчва Келешбей дапырызхныс рыцIа зфайда алаз КIавкIаз апны Россия рыр аунашвачпагIвчви амегрел ахIчва ДадианиргIи ракIвта йрыдырцIитI. Ауи зхIвауа апсыуа турыхдырыгIв Лакоба Станислав йгIацицIахитIта – Келешбей дапырызхныс зтахъкваз ауи аъара йщардагIвынта – ауи дызщыз атрыквква ракIвымтагьи, аурышвква ракIвымтагьи йурыбагъьушта йгьаъам, йхIвитI.
Келешбей нцIрата йымаз ахвитра дазабакIуан йаргьи Апсны апны зазыгIальаматраква апшIахыз агIвкъралькI дызгIарыцIсуан.
Асквш 1808 август а 12 Сафарбей аурышв император Йапхъахуз Александр Апсны Россия рнапIы йыцIаркIырныс дахIвауата швъа йзигIвитI. Ауи ахIвара гIайпхьадзауата, асквш 1810 февраль а 17 Йапхъахуз Александр швъа кIьыдала Георгий (Сафарбей ауи агIан православ дин найахвын йыхьыз Георгийта йчпахтI – аредакция ррытаразга) «Россия империя йахчауа апсыуаква рышта унашва ахъызцIарныс тынхата йызквшвауа дахIыта» щаквйыргылтI. Апсны Россия империя йалалтI.


Август а 26 атшын Апсны апны йдыртлапIитI А-Республика ахъахвитра ацкIра амш. АААК ахабарргарта портал йгIанаршIыцхитI 11 сквшала щтахьла утхъахта ауи агIаншара амщтахь зынла тшщтIызхыз агвыргъьахъв алахъвгIахъасра лашаракви ауи ауагIа насыпла йшарчвуази.
11 сквша рапхъала, асквш 2008 август а 26 атшын, Россия апрезидент (ауи асхъан – Медведев Анатолий – аредакция ррытаразга) мачвы рыцIайцIатI Апсны Республика йгьи ГIвадахь Осетия рхъахвитра ацкIра знархараз ащаквыргылраква. Йтшазынархара апны Медведев араса йгIаликIгIатI: «Асатин йгьи апсуа уагIахъаква ртахъыра гIапхьадзахауата, ЙадкIылу АуагIахъаква р-Организация а-Устав, асквш 1970 йгIан йдрыбагъьаз адуней акъральыгIваква рквтала айгвара азазаъащаква руысла ахвитнагIаква рпринципква, асквш 1975 агIан Хельсинки апны йнарахвыз СБСЕ АцIхъватра швъа, адунейла щата зму анахьанат ашвъаква апкъ йтата сара мачвы рыцIасцIатI Россия Федерация ГIвадахь Осетия ахъахвитра йгьи Апсны ахъахвитра йшацIыркIуа знархару ащаквыргылраква».
Медведев йтшазынархара Россия акъральыгIва каналквала йангIадырба амщтахь Апсны абзазагIвчва акъраль ашта хъада, асквшква 1992-1993 рагIан Апсны ауагIа р-Абашта айсра акIвшауата йырблыз йгьи йдрыхъвашаз аправительства атдзы апахь а-Хвитра ашта апны йгIайззауа йалагатI. А-Республика акъалаква йгIартыцIуа йгIайуамцара гIвба-хпа сахIатла жванзыкьыгIв пхьадзара йнадзуз ауагIа гвыргъьара ду рхъагылата ашта дырчвытI. АуагIа кьахвуан, йгIахIвуан, йырзымчхIахуата йыззпшуаз ауыс, адуней акъральква Апсны ахъахвитра йъадгылыз анысла тшакIвдыршауа азаджв азаджв йайхIвахIвуан. Ашта апны йгIайззаз ауагIа рпахь йгIачважватI ауи агIан Апсны апрезидент йъанатIа нкъвызгуз Багапщ Сергей, акъральыгIва уысхагIвчва, Грузия айдауараква рзаман Апсны ахъахвитра джьгарта йазабакIуаз ауысхагIвчва. Ауи атшын Согъвым а-Хвитра ашта анцIрала агвы йгIатахауата ауагIа рынасып агвыргъьахъвла йырчвын.


Ачвахъабагакви атурых шIыпIакви рдуней мшы йадахIвуата АААК ахабарргарта портал Апсны акультури атурых-культура тынха ахчари рминистр йтарагылыгIв Кобахиа Батал акультура тынха агIахчара апны адахIвракви шварагIварата йаъуи руысла йачважватI.
Айчважвара акIвйыршатI Барганджиа Саид.
Апсны атурых-культура тынха гIащаквыжьра, ауи йапщылу ауысква хабзала йагвныргIвра, акультура ачвахъабагаква ргIащаквыргылхри рхчари ахъазла джьауап зкIуа, шIыцта йгIахъыртIыз ачвахъабагаква датшагьи уыс щарда дрыквгIашIастI АААК ахабарргарта портал ажурналист дгIайачважвауата Апсны акультури атурых-культура тынхи рминистр йтарагылыгIв Кобахиа Батал.
– СынчIва Апсны апны атурых-культура тынха ачвахъабагаква ашвъа йанцIарала анхара алгитI. Ауи зъара йадынхалйа, уахьчIвала йыззынадзайа йгьи уыста йырхаз ахъазла йузыхIвушта йаъайа?
– Асквш 2014 декабрь агIан культура а-Министерстви атурых-культура тынха ачвахъабагаква рхчарала а-УнашвахъцIарти адыркIылын Апсны акультури атурых-культура тынха ахчари р-Министерства гIандыршатI. Аминистерства йаланакIуата ареспублика атурых-культура тынха хчарала ахъвшарагьи гIандыршатI. Анхара шджвыквхIцIагIвацуз хIзынйаз ари акIвпI: атурых-культура тынха (АКТ) ачвахъабагаква йазкIкIыта йызну ашвъа апны ауат рыхв, руыхваща, турыхта йырпщылу, йхчахауа ашта амажаква руысла хабаркIгьи гьырнымызтI.
Йара акIвпIта, АКТ ачвахъабагаква ашвъа йанцIара ауысла унашвата йаъула ауат дасузлакIгьи йапшым швъа квпшырата 20 раъара рзыгIвра атахъыпI. ХIара «Апсны апны йаъу АКТ йатдымрыпауа ачвахъабагаква ринвентаризация» ауысла йазалху программа лыхIхтI, ауи аминистрква р-Кабинет йрыхIттI, ауаъа ауи йазыразхан ахча азгIауырщттI. Ауи архъйара апхъапхъа пIатлата асквш 2016 йгIашIарышвта асквш 2018-дза аздыргылтI, ауаса йапшым ашвхIаусыгIваквала анхара асквш 2019-дза тшацIнахватI. Асквш 2015 шабгаз ахъвшара атурых-культура тынха ачвахъабагаква йырзынархата хабарта йаъаз азнакIкIуан йгьи йалнахуан. Апхъала АКТ ачвахъабагаква йрыуата акъральыгIва швъа йаныта йхIымаз Согъвым къала апны йаъугIваца ракIвын.
Апсны шабгула йхъылапсу антахьгьыт ачвахъабагаква рхабар азхIкIкIуата уыс ду хIырхъйатI. ЙшцалакIгьи асквш 2015 ацIыхъвадза йхIрыхIазырыз ашвъа хьзыта 1535 аншвалтI. Ауат рщардала ашвъа йызлану акартIква адыгIгалтI, йанхIырхъвыхуаз атшын раъаща гIазырбауа ашвъаква гIгIвытI, рархитектура лкIгIараква гIахIырбатI, паспорт, план рзадыгIгалуа, рчпаща хIчIвагъвауа хIалагатI. ГвынгIвырапI, ачвахъабагаква зымгIва рыхъазла йнахъауата хабар гьхIымам, ауаса ауи анархарала анхара гьашIахIрысуам. Йазалху апрограмма акIвпI акъральыгIва швъа йану АКТ ачвахъабагаква зымгIва ринвентаризация акIвыршара йазынархаз.
– ЙшыгIдыруала, ужвы хачIвыта йгылапI Интернет гIазрысабапуа дзачIвызлакIгьи Апсны акультура ачвахъабагипхьадза йазынарху ахабар дъазапшуаш геоинформация ргIапсра гIаныршара. Ауыла анхара акIвшума, йаргьи ауи анбалшарахуш?
– Апсны апны йаъу атурых-культура тынха ачвахъабагаква зымгIва зланакIуа геоинформация ргIапсра (ГИР) гIаныршара – ауи хIызлачважвауа Йазалху апрограмма йацIыхъватшарахуштI. Ауаъа рахIа йшIыцу ауыжвгIанчIви технологияква гIадрысабапуаштI. ГИР – АКТ ачвахъабагипхьадза ахъазла хабарта йхIыму зымгIва зтазлуш программапI. Сшгвыгъауала, июнь ацIыхъваквакI хIара ауи ауагIа йдхIырбуштI, акультури атурых-культура тынха ахчари р-Министерства асайтгьи йгIатахIцIуштI. Агеоинформация ргIапсра анхара йаналагIыжьра хIара ахабар агIаура апны гIамта шIыц хIтагылуаштI. ЗныкI ахъазла культура чвахъабагата 150 рхабарква абгата йгIатахIцIуштI, чвахъабага 550 рчIвквагьи йнархъамызтынгьи йтазлуштI.
– АкъральыгIва йахчара атахъу ачвахъабагаква руысла а-Министерства апны ахабар тамамта йаъума? Ауат псахра шпарыларцIауа йгьи ауи йашвхIаусыгIвахауайа?
– Акультура чвахъабагаква ахабза йахчауата йчпара – магIын ду зму нхарапI. ХIара зымгIвагьи хIгвы цIхIкIгIауа хIаздзыргIвуан Анчва йан лыхьыз зхъу Париж акьльиса шблыз ахабар (щарда мцIуата, асквш 2019 апрель а 15-16 агIан, Анчва йан лыхьыз зхъу Париж акьльиса йахъысыз амцаблыра мчы акIвпI зунашва йхIвауа – аредакция ррытаразга). Сара схъатала ауи арыцхIагIара «ахъахьыла йхIзыгIалбгIаз», акультура тынха унапIыцIцIырныс шмайру, ауи агIвычIвгIвыс йшипщылу хIгватра азыназырхауа хабарргагата йсыласхIватI. Франция йанакIвызлакIгьи акультура тынха агIахчара ауыс хабза щата азтуа, ауи къральыгIва уыста йынкъвызгауа къральта йаъан. ХIХ асквшышв ахъаква рагIан ауаъа ачвахъабагаква хчарала КъральыгIва инспекция гIандыршахьан. Европа шабгу апны акультура тынха ачвахъабага хъадаква йрыуа закIу Анчва йан лыхьыз зхъу Париж акьльиса рзымхчазтын уыла йгIацIауыжь йауаштI хIара хIчвахъабагаква йрызниуа.
Апсны апны йапхъахауата культура ачвахъабагаква хчарала ажвлара асквш 1925 агIан йгIандыршатI. Атурых ачвахъабагаква ъагIашIыпхьадзу рыцIа йнархъаз йапхъахуз ашвъа Пачулиа Вионор асквш 1961 агIан йадигалтI, ауи чвахъабага 260 раъара аншвалтI. УацIыхъван, асквш 1967 агIан, ауи кIара алайцIахтI Адзынба Иосиф. Ауи амщтахь шIыцта йгIахъыртIуа ачвахъабагаква знырцIауа швъа гIаджвыквырцIан йгIарауаз зымгIва ауаъа йанырцIун. Асквш 2015 агIан ачвахъабагаква ъагIашIыпхьадзу акъральыгIва швъа аннарахв йгIашIарышвта уахьчIвадза хIара ужвыгьи чвахъабага 400 раъара гIахIаутI. Ужвы хIара ауат акъральыгIва ашвъа йанцIара ахъазла йатахъу адыгIгалитI. Сшгвыгъауала, асквш ацIыхъвадза ауи анхара алхIыргуштI, йаргьи ауи агIан атурых-культура тынха ачвахъабагаква рпхьадзара 2000 йнаднацалуаштI. Апхьадзара йалазырхIауа апхъала гвы зрымтуата йагIвырщтыз йа ужвы йакIвшауа апшгIараква рагIан йгIарауа ачвахъабагаква ракIвпI.
– Щарда мцIуата Апсны ащхъаква рпны аэкспедицияква анакIвшуз культура тынха ачвахъабага шIыцква гIараутI, ужвы ауат книгакIгьи рзыргIвитI. Ауат ачвахъабагаква йырмагIну, акнига ангIацIцIуаш ауысла кIара узыхIварма?
– Ауат ацэкспедициякI Апсны ащхъаква рпны йаъу ачвахъабагаква ринвентаризация акIвыршара ауысла хI-Министерстви «Щхъа Апсны» фонди (Апсны ащхъаква ззырдыруа афонд – аредакция ррытаразга) йацлырхыз апроект апкъ йтата йадгалан. Аэкспедицияква Хымца, Дзыхва, БашкIапсара йгьи Ауадхара щхъахъысыртаква рпны йакIвшатI. ХIара апхъала йгIарымдырсыз йа йнархъата зхабар рымгIвыз АКТ чвахъабагата 300 раъара гIахIаутI. АзджьакI йара уыхвара адкIыларакI йачIвыта йаъапIта хIаргьи йадхIкIылтI, даргьи 8 адкIыларакI йнадзатI, закIипхьадза уыхварата 10 йгIашIарышвта 60-дза гIаланакIитI. Ауат райхIара хIахъвыла йаквырцIаз уыхварапI, ауат «уасахча чIварта»-хIвагьи йа «ацIангвара»-хIва (апсыуа бызшвала – «агIвычIвгIвыс хвыцква ргвара» – аредакция ррытаразга) йрыпхьитI.
Ауи ахьыз атурыхква йрылу агIвычIвгIвыс хвыцква – ацIанква йгIархъыхпI, йауа ухIварыквын, ауыхвараква гьдууым. Ауат хIврамкIва цIла ъагIамйыхуа Апсны ащхъа хIагIараква рпны йаъапI. Анхара хIаналагуз ауат ауи аъара йщардата хIгвы гьымгIвузтI, зъара йнадзауа аныгIба хIгIархIатI йгьи йгIахIгвынгIвытI Апсны ащхъаква рпны уъапшгIуш ужвыгьи йшщарду. Акнига хIызту асквш йгIацIцIуаштI. Ауи ауат ауыхвараква рчпаща гIазырбауа каталогызлуштI, уацIыхъван апхьахьаква ауат рыуа зджьакI гIалырхуаштIта рыцIа цIолата йддырдыруаштI.
– Йыжвбаз ъащардаз «швъагIанарыхIаз» ауысла. Акультура тынха ачвахъабагаква ашта, абзазагIвчва рпхьадзара йгIаквхта швага-зага рымума? Датшата йсхIвапIта, йдучвам Апсны ахъазла ачвахъабагаква рпхьадзара щардадзума?
– Сара йапшым айззара щарда срылазлитIта – йъакIвызлакIгьи атурых-культура чвахъабагаква шазкIкIула йгIауахвырквын Апсны апш датша къраль аъамызшва йшызбауа схIвитI. Ажва гьалам, ауат рнадзара, магIныта йрыму ауыслагьи азцIгIара гIагылитI. Апсны агIвычIвгIвара ацивилизация йгIацIанакIуа агIамтаква шабгу йгIартынхаз ащтаква ъану акъральква йрыуапI.
Йара ауи апшта хIпны йаъапI апсуаква йцIыхъвахауа асквш хынызкь руацIа анахьанат ауагIахъаква йшрыщтаныкъвуз, ауат хIышта йшаъаз йаквшахIатхауа чвахъабага щардагьи. Ауи антика заман, аурымква рыгIамта йаланакIуа, Греция, Рим, Византия руагIа араъа йшаъаз гIазырбауа уыхварапI. Уыла йгIацIашвитI атрыкв щтаквагьи – ауат архитектура лыхщаква, ацIыквква рчпащала йубитI. РыцIа йкIьасаз азаман араъа рыщта гIанырыжьтI агенуэзква, ХIХ асквшышв йгIашIарышвта – аурышвква. ЙгIаугвынгIвра атахъыпI ауат ачвахъабагаква хIышта апны йаъаз анахьанат ауагIахъакви ацивилизациякви йшырпщылу. Апсны культура тынха байа амапI, йаргьи уахьчIва хIара хIакIвпI ауи агIащаквыжьра зборчу.
– Атурых апны йапхъахауата ареспублика апны культура чвахъабага 150 инвентаризацияла рыхв щаквдыргылтI. Ауат йырмагIныйа, рыхв гIазырбауа ачIвыйа?
– ЦIабыргыпI, Апсны апны ауи апш нхара йапхъахауата йакIвшатI. Ауи апш хабар ъанымыз йгIалцIла баргвыра щарда гIаншун. Ажва ахъазла, чвахъабагакI закIыта йхъвашазтын – ауи йашвхIаусыгIвазлакIгьи – хIара ауи агIащаквыргылхра йаквшвуш гьхIзымпхьадзузтI. Заджвы ачвахъабага зараркI айрадзазтын асуд дахIтитIта йхаз азарари хIаквымта йыквырхази закIытагьи йгьацахъуам. Акъвады сом 500 угIалагата сом 5000-дза акIвпI йнадзауа. Ашвъа йаныта йхIыму ачвахъабага 1500 йрыуата инвентаризацияла зыхв щаквхIыргылыз, йшухIваз апшта, 150 ракIвпI.
Ауат йрыуата 23 адин йапщылапI (ажва ахъазла, Лыхны, Агвбедиа рпны йгылу акьльисаква), 127 ауагIа йгIадрысабапуа уыхварапI. Ауат рпхьадзара йаланакIтI зархитектура лкIгIараква гIальаматра рылу, хIкъраль апны акIвымкIва датша зджьарагьи уызнымйуш ауыхвараква. Ауат злагIалхIкIгIуз ашвага-загаква йрыуан хабарта йырпщылу, рхъвыхра акIвуыршара ахъазла швъата йазкIкIу. ЙрылапхьадзапI ауат архитектурала лкIгIара рымамызтынгьи атурых йапщылу – магIны зму уыскI ауаъа йыншазтын, зыхьыз атурых йгIалахаз ауагIа ауаъа йбзазазтын. Ужвы пхастакI ншузтын ачвахъабагаква хъыхчага хвыта йрымазлуш щаквыргылрала анхара акIвшауаркIвитI, сшгвыгъауала, хIапхъа ужвыгьи чвахъабага 200 раъара рыхв щаквхIыргылуаштI.
– Айсра агIан йаладрыхъвашаз йа азаман йарыхъвашаз ачвахъабагаква гIащаквыргылхрала нхарата йакIвшауайа?
– Ага йгвасразтынгьи, хIара атурых-культура тынха ачвахъабагаква гIащаквзыргылхуа йа йшаъу апшта йгIанызыжьуа йазалху къральыгIва компания гьхIымам. ЗныкI йаъан «Абхазреставрация», ауаса ауи 18 сквша ашвъа йанын акIвмызтын уыскIгьи гьамхазтI йхъыргIвахтI. ХIара архитекторква, атурыхдырыгIвчва, асуратчпагIвчва датшагьи аъачIвагIагIвчва адызкIылта йынзырхуш акъральыгIва нхарта шгIащаквхIыргылхуаш хIазхъвыцитI. ЙгIащаквыргылхра атахъу ауыхвара магIын ду зму закI акIвызтын ауи агIащаквыргылхра аквта къральыгIва уысхартаква рыхъвда йыквлитI, змагIныла рыцIа йчкIвыну – ашIыпIа хъаунашвахъцIара аорганква йгIащаквдыргылхитI.
Ауыхвара гIвычIвгIвыскI йчIвызтын агIащаквыргылхрагьи ауи йборчпI, ауаса агIащаквыргылхрала апроект йазалху акъральыгIва уысхартаква йдрыбагъьара атахъыпI. Ауаса йцIыхъвахауа асквш 25 руацIа акъраль абюджет апны знымзара-зны атурых-культура тынха ачвахъабагаква гIащаквыргылхра йазынархата сатыркIгьи гьаламшвастI. Са пщысквша цIитIта ауи ауыс нкъвсцитI, ауаса закIгьи гьсылымшастI. Ауи ауыс хабзала йагвныргIвы йшауашла хIара ажва щарда гIагIгтI, азджьакI йрыдгылтI, азджьакI йыгьгьийгьрылампштI. УахьчIвала апарламент апны «Атурых-культура тынха ауысла» а-Хабза рытаразхрата йаларцIуш йапхъахуз апхьара йгIакIылстI. Ауаъа зуыс йнардзата йзырхъйауа апшвымаква лкIгIара рзычпа йшауаш, ауыхвараква хъатачIвырата йнауахв йшауаш, ауи йацгIайуа аборчква гIарбапI. Йалныс ауыпI АКТ ахчара йгьи йгIарысабапрала йазакIу КъральыгIва фонд гIаныршара ауысла щаквыргылракI нарахвырныс.
– Апсны апны йаъу атурых-культура тынха ачвахъабагаква йрыуата адуней шабгу йыртынхата йпхьадза, ЮНЕСКО ахъпшылра йацIата йчпа йауашта йаъайа?
– ЮНЕСКО ашвъа йалауцIа йауаш ачвахъабагаква урылачважвара апхъала ауи аорганизация йучпара атахъыта йгIанаргылуа уапшра атахъыпI. ХIчвахъабагаква йрыуата щарда дуней тынхата йырпхьадзауа ачвахъабагаква рпхьадзара йалауцIара ахъазла ЮНЕСКО ашвага-загаква йрыквыргIапспI. Ауаса «Адуней тынха хчара ауысла» а-Конвенция йшгIанахIвауала ауат атурых-культура тынха ачвахъабагаква рхчара ахъазла зымгIва рапхъа джьауап зкIуа йара акъральыгIва акIвпI. Датшата йхIхIвапIта, акъральыгIва адуней апны йщаквгылу аъащаква йрыквыргIапста ачвахъабагаква ашвъа йанцIара, йхчара, йгIащаквыргылхра ахъазла джьауап азамкIуазтын ЮНЕСКО проекткIгьи йгьалапшуашым. ХIара хIпны акультура ачвахъабагаква руыс зкву уапшрыквын хIара ауат рыхъаз джьауап хIзымкIуата ухIва ауаштI.
Датша хъатакIла йгIахвтагьи – ашта акъральыгIва алапш йацIазара атахъыпI. ХIара, ажва гьалам, хIышта хIахъпшылитI, ауаса араъа адуней апны Апсны Республика къральыгIва кIьыдата йалархIвауи йаларымхIвауи ауыс гIагылитI. ЦIабыргыта, аполитика уыс ауаса йшаъугьи ЮНЕСКО ачвахъабагаква хча йшауаш ауыс йалапшырныс йхIазырпI.
ЮНЕСКО датшагьи йгIанаргылуа ауысква йрыуапI ачвахъабагаква йшырхIвауа апшдзата йаъазларныс. Ажва гьалам, хIара йхIымапI дуней тынхата йупхьадза йауаш атурых-культура чвахъабагаква, ажва ахъазла Дранда, Агвбедиа, Пицунда, Лыхны ркьльисаква, Симон Кананит йкьльиса, Анакопия абагъьата, Апсны абльын ду датшагьи.
– Апсны йтыргаз акультура байараква ъагIашIыпхьадзу ашвъа адгалрала анхара джвыквылхьама?
– ЙгьджвыквмылстI. СынчIва июнь мыз агIан акIвпI йапшым акъральква ргIащтийыгIвчва алата ауи ауысла уатыкв айчважвара адыгIгалырныс йанаквхIырпшуа. Йара къралькIта хIаналаз, совет заман агIан, тшанагIвхIша амщтахь, айсри амакIыракви анакIвшуз агIан акультура байараква шайтыпуз уалачважвара атахъыпI. Йара ауи апшта акультура байараква ртгара-гIатагара ауысгьи – ауи ахабза мыгIвхъыргауата йандырхъйауагьи алата – ауатыкв йгIатагара атахъыпI. ХIара йатдрыпаз абайараква гIапхьадзара йазынархата ужвыгьи уыс ду хIпырапI, ауаса ауи анархарала сквш щарда цIуата нхараквакIгьи акIвшитI.
– Агвбайара йаланакIуа атурых-культура тынха ауыс шпаъу? АшIалахIвара, ауагIахъа мацIауыща, аджьыкIа, апсуа гIахIвыщаква агьиква – ауат уахьчIвала хабзала закIытагьи йгьрыбагъьам, ауаса хIкультура йузалымхуаш йахъвыкIпI йхчарагьи атахъыпI.
– Ауыгьи хIадынхалитI, агвбайара йаланакIуа атынха ареестр хIрыхIазыритI. ЗымгIва ашвъа йанцIара атахъыпI, йамгIан уысызлакIгьи код атра атахъыпI. ХIара йхIымапI НартыргIа рэпос, ауи рымапI адыгьаквагьи, акъабардыйаквагьи, асатинквагьи, агвхъауаквагьи. Сара схъа закI гIанагын ауыла анаукаква р-Академия тшырзынасырхатI. Апсны адуней апны къральыгIва кIьыдата йгьрымпхьадзастI (йызпхьадзауа гьщардам – аредакция ррытаразга). Йачпушйа НартыргIа рэпос зму Россия ауагIахъаква тшадыркIылта хIара йхIыцта йддырдыруа йалагарквын?! НартыргIа рэпос зымгIва рыхъазла йаназакIыз йшаъаз щаквдыргылта уагIахъипхьадза алкIгIараква йрыквыргIапста ауи штшауацIнахуаз гIадырбапI. Ауи хIазхъвыцитI, апхьахьаква рыуа щардагIвы йацыркIитI.


Абашта айсра Ду агIан йгIатыргаз АйгIайра йахъыцIуа асквш 74 Апсны апны Зыхьыз бергльльым айсыгIв йчвахъабага син хIврапшдза азыщтIарцIауата, айсчва рпарадла, архъа мацIауыртала йгьи «Аджьаль змам аполк» акцияла йдыртлапIатI.
Май а 9 атшын Апсны йартлапIатI ХХ асквшышв агIан рыцIа йщарычIвараз айсра – асквшква 1941-1945 рагIан йакIвшаз Абашта айсра Ду – апны йгIатыргаз АйгIайра Амш. Ареспублика шабгу апны агвыргъьахъв алалраква акIвшатI, рахIа уагIа щардагIв тшъазыркIкIыз акъала хъада апны акIвпI.
Щымтадза йалаган ауагIа айсра йаладзкваз хвы рыквырцIауата Зыхьыз бергьльым айсыгIв йчвахъабага син адзхъа йайззауа йалагатI. АсахIат а 11 ачвахъабага хIврапшдзи хIврапшдза алапи азыщтIацIара джвыквырцIатI. Ауи йалан ареспублика а-Президенти аунашвахъцIарта йалаквуи, апхьагIвчва, астудентква, акъала абзазагIвчва, Согъвыми Апсни рысасква.
Абашта айсра Ду агIан йгIатыргаз АйгIайра Амш – май а 9 – ансисквша Россия йахъазымкIва Совет Союз йгIаланакIуаз анахьанат аштаква рпынгьи датша къраль щарда рпынгьи йдыртлапIитI. Абашта айсра асквшква рагIан апсынчIвыла йтыцIын афронт йпшцIалтI зкьы 55-гIв райхIа, ауат йрыуата 15500-гIв апсыуан. Айсра афронтква рпны йайсытI абазатагьи 3000-гIв райхIа.


АшIыцраква
Адуней апсуа-абаза конгресс асайт йынхауищтара йцIуа асквш йадахIвуата агIарып версия анхара джвыквнацIатI. Ужвы АААК апортал зланхауа абызшваква цба йнадзитI.
Апсуа ашвахIвагIв, асуратгIвгIвы йгьи амультипликатор Квициниа Астамур апсуа бызшвала амультфильм «АбраскIьыл йфырра хъацIараква» агIацIщтра дадынхалитI.
Ансисквша йакIвшауа акультура-спорт фестиваль «Абаза» асквш 2019 агIан КъЧР апны цынхауата йакIвшатI. Апсны йауата Черкесск йаъаз агвып йангIайх амщтахь ауи агIаншара пшдза рыла йшабаз рхIвахтI.
Черкесск апны ансисквша йадыргалуа акультура-спорт фестиваль «Абаза» йаланакIуата йдыртлапIатI Апсуа-абаза культура амш йгьи Апсны абаракъ амш.
Июль а 23 атшын Апсны апны акъральыгIва баракъ амш дыртлапIатI. Ари агвыргъьарамш ансисквша адунейла апсуа-абаза зымгIва йацдыртлапIитI.
Апсуа политик ду Багапщ Сергей йгIайыквчважвауа Апсны акъральыгIва университет апрофессор Бебиа Екатерина лкнига апрезентация Черкесск апны йакIвшатI
ЦIаста ансисквша йакIвшалауа акультура-спорт фестиваль «Абаза» Къарча-Черкес Республика апны йцбахауа Абаза хъвмарраквала йгIахъыртIытI.
Адуней апсуа-абаза конгресси «Алашара» жвлара адкIылари йгIаджвыквырцIаз «Этноарт: йазакIу йгьи йузагIвымшуш апсуа-абаза уагIахъа» тема йазынархата йагъьу асурат агIаныршарала анкъвакъвра апIатла мчбыжьпхьадзарала йаладырхIатI.
Согъвым апны йгIадырбатI афольклористква материал азкIкIрала рынхара тамамта йадыргалырныс ахъазла йгIарцхърагIуш, азцIгIараквала йадгалу акнига.
Асабиква рхчара Адуней мшы агIан Адуней апсуа-абаза конгресс Согъвым апны йаднагалыз агвыргъьахъв ду сабита хышвыгIв райхIа гIанарайгватI.


Адуней апсуа-абаза конгресс (АААК) аунашвачпагIв шIыц Эгьзакь Мусси адкIылара архъйагIв секретар Гицба Инари йапхъахауа гIвыма къральта йъацаз Трыквшта акIвпI. Ауат ауаъа май а 5 йгIашIарышвта а 8-дза йаъан, апсуа культура квтаква р-Федерация (Апсуафед) аунашвачпагIвчва рынйара йахъазымкIва акъраль апны йынхауа апсуа культура квтаква йадыргалыз айззараквагьи йрылан.
Ардзынба Астанда
Абадырра йгьи ацынхара анархараква лыхра
Адуней апсуа-абаза конгресси апсуа-абаза диаспори тшабадырдырта апхъахьыла рацынхара анархара хъадаква лырхра – ари акIвын АААК ЙхIаракIу асовет аунашвачпагIв Эгьзакь Мусса Трыквшта дыззцаз.
АААК ахъада йшипхьадзауала, уахьчIва адиаспора йауакву рыжвла ъану рпсадгьыл тшадыркIылырныс йаздзышитI, ауаса ауи чпа йшауаш здыруа заджв-маджвпI. Ауи акIвпI Апсуафед аунашвачпагIвчва данрынйа Эгьзакь Мусса ауат адуней шабгу йрылапсу апсуа-абаза диаспора аконгресс апынгьи Апсны апынгьи йыншауа ажвлара йгьи акультура уысква йшгIарыланадыркIуаш йзазйыргвыгъаз. ШIыцта йгIандыршаз АААК ахабарргага портал ауи ауыс щардала йахъвушта йаъапI: адуней шабгу апны апсуакви абазакви дасу йгIайгвынгIвуа абызшвала ркультури ртурыхи ддырдырныс лшара рауаштI.
Апсуафед ахъада Акусба Атанур Трыквшта йаъу адиспора АААК анхара йацыркIуата йрылшауа закIгьи гIанырымжьныс йшхIазыру йгвы ахъыта дгIачважватI. Ауи йаццауата Акусба йгIаликIгIатI Трыквшта йту апсуаква Апсны апаспортква гIарытри Апсни Трыквшти тенгьызла йырбжьаныкъвауа агъбаква аущтри йырпщылу ауысква аныргIалра ахъазла зымгIвагьи ркъаруква адыркIылра шатахъу.
АААК аунашвачпагIвчви адиаспора йауаквуи агвынгIвытI агIвыма къраль апны укультури уыбызшви ухчара ахIатырла апсуа-абаза уагIахъа рпахь йгIагылуа абаргвыраква ушрайгIайуаш амальква удыруата чIвырхъа-чIвырхъамцара пахьла унаскIьара шатахъу. Ауи ангIауыдахIвуаш, рхIвитI АААК апны, тшанадукIылра, угвы змыртынчуа ауысквагьи йхътIыта урыквчважвата йчпачIву лухуа уанцара агIан акIвпI.
ЙхIнапIыцIшвтыз анапIылачпараква гIащтIыххра, апсуара ацIасквагьи нкъвгара
АнапIылачпараква йрызъазу апсуа пхIвысква йадыргалта Сакария шта ауысхарта квта – Адапазар къала апны май а 6 атшын йакIвшаз агIарбарта АААК ауыснкъвгагIвчва ррысасра акультура программа магIын ду зму хъвыкIта йалан. АпшыгIвчва йрымаджьащахъвата йырпшуан апхIвысква апхъанчIви апсуа алапаща гIадрысабапуата арызна йгьи ахьапщ рахъваква йгIарылырхыз анапIылачпараква. Апсны апны ауи апш угьанйахуам, ауаса Трыквшта апсуа кытква рпны йгIащаквхатI.
Трыквшта йбзазауа Шамба Зеррин йшылхIвауала, апхъала апсуа пхIвысква шалапуз, йшхаруаз, йштадзахуаз, нхагати пкъыгIвасти йгIадрысабапуаз ауысла ахабарква гIауауырныс швабыж йбаргвын. Трыквшта апсуа кытква дгIархъыкIвшауа апхIвысква дырцIгIауамца, апхьахьа-этнографква драйкьангьашуамца акIвпI ауи арат анапIылачпараква разыбжьара апрограмма шлылхыз.
ЦхърагIага бзита йылзалтI ауи Трыквшта йту апсуа йгьи абаза тгIачваква рпны амхIаджьырра йгIацхаз рахIбачва йгIартынхата йырзыгIанхаз апкъыгIва чвахъабагаква – сквшы 150 айхIа зхъыцIуа абашлыкъква, йтыдзахгIу ашIарыцкьагаква, йалапу арыпшдзагаква.
Йара ауи атшын АААК агIащтийыгIвчва Сакария йаланакIуа Балбалы кыт апны йакIвшуз агвыргъьахъв йалан. 14 сквша рапхъала ахIбачва унашва гIаргтI апсуа тацанадылраква рпны ахысраква ашIадрысырныс. АхIбачва ражва йахъымсуа чкIвыныргIа йшырзыразу йахьызхIвагапI ансисквша йадыргаллауа ари айззара. «Апсуа чкIвынчва ахIбачва йшрыздзыргIвуа ухъа аладухушта йаъапI. Ауи абзирала аполиция йрылымшуз ажвлара йрылшатI. Ауи ахъазла са арат асквшква руацIа знымзара-зны йымхысыз, пхастакIгьи знапIыцIымшаз чкIвыныргIа сшырзыразу расхIвитI», – йхIватI агвыргъьахъв йалаз Трыквшта ауацIа уысквала аминистр Сойлу Сулейман.
Агвыргъьахъв Трыквшта йапшым аштаква йгIартыцIыз уагIата хвынызкьгIвыкI раъара алан. Адиаспора йауакву рыхъазла ауи рхаквлагIвчва йызларынйуш швхIаусыгIва пшдзата йалитI. Ауат ртшпсщара мшы рцри бызшвала йчважвауа ауагIа йрылата йыргитI, апсуа гIахIвыщала йгIахIвитI, руагIа ррызкъква ршIадыршвитI.
Агвыргъьара йгIазнаддаз тшырзынайырхауата Эгьзакь Мусса ауат апсуа-абаза конгресси Трыквшта йаъу адиаспори апхъахьыла разазаъащаква рыцIагьи штшауацIырхуаш лшарагьи шалазлуш йазйыргвыгъатI.
«ХIара заджвгьи хъатакIла дгылата дгьгIаныгIжьуашым. ХIа йхIтахъыпI адуней йыкву дзачIвапсыуазлакIгьи хIуысква дгIарылагIжьырныс, хIынхара дгIаланахIыркIырныс. ХIара апрограммаква ймачIымкIва йлыхIхын йхIымапI, ауат нхауа йалагахьатI, рсабапрагьи гIбахьатI. ХIапхъахьыла ауи анархара рыцIагьи тшауацIнахуаштI, йгIаланакIуа ауагIа рыцIа-рыцIа йщардагIвхалуштI, хIыгIвычIвгIвыскIгьи – дъабзазалакIгьи – хIгьйыгIвсуашым», – йхIватI Эгьзакь Мусса.
АААК ахъада уацIыхъван йшихIвахызла, Трыквшта адиаспора рабадырра дшазпшуаз ацкIыс рыцIагьи йгвы гIащтIнахтI: «Са йыздыруан араъа хIычкIвынчва йанакIвызлакIгьи йшджьгарыз. Ауаса араъа сангIай йымцым айщчвара, зкьыгIвпхьадзара йнадзауа хIайщчви хIахщчви рацзакIыра збатI. Сара йсыласхIватI ауат рпхари рымчи – ауат хIызлу ауыс апны швабыж йгIахIыхъвуштI, ауи назрыскIьуш къару дутагьи йалуаштI. Сара хIуачIвымш ауыс дуквала йшырчвызлуш сыла йыцIапI».


Ансисквша йакIвшауа акультура-спорт фестиваль «Абаза» асквш 2019 агIан КъЧР апны цынхауата йакIвшатI. Апсны йауата Черкесск йаъаз агвып йангIайх амщтахь ауи агIаншара пшдза рыла йшабаз рхIвахтI.
Барганджиа Саид
Апсны йауата VI акультура-спорт фестиваль «Абаза» йалаз агвып ауи ауыс ахъазла ргвгIанаграква гIархIватI.
ЙшцIасхаз апшта, ансисквша Черкесск къали КъЧР абаза кытква рыуа закI апни йакIвшалауа «Абаза» фестиваль уагIа щардагIв злазлауа гIвуыс дукIла йалапI: Абаза уагIа рхъвмарракви Апсны акъральыгIва баракъ амш йаквшвауата йадыргалуа Абаза уагIахъа ркультура амши. Арат агIвуыскI йанакIвызлакIгьи уагIа швкIыгIвпхьадзара азыркIкIитI.
Очамчыра йауу ашвахIварала арыпхьагIв Цвижба Лика афестиваль йапхъахауата даъан. Ага ауи акIвшищтара мчыбжьыкI агIвсхьазтынгьи ауи ллахIвараква гьымхьыстI, йгIалгвалашвушгьи лщардапI.
«Сара Апсны, хIпны саъазшва йызбун – ауи аъара пхата хIдрайгван. СгвыргъьачIвауа ужвыгьи зны сцарын, зымгIва атазбахрын», – лхIватI Цвижба.
Апсуа-абаза уагIахъа йрыуу ъабзазауа акъральква йгIартыцIта йгIайыз спортсмен 600-гIв райхIа рылан Абаза уагIа йцбахуз рхъвмарраква. Ари аспорт анкъвакъвра йгIадгылтI Апсны, Ставрополь шта йауу агвыпква. Ахъвмарраква йрылан 13 абаза кыткI йгIадыргылыз ажвизгвыпкIгьи (Къазма ахкыткI гвыпкIта йадкIылапI), Москва апсуа диаспори Черкесск къала йту абазакви ркомандаквагьи.
Апсны аволейболасчва ргвып йхынхауата анкъвакъвраква рпны апхъагылара гIатыргатI. Ауат ркапитан ЛакIоя Амра агвып зымгIва рыхьызла дгIачважвауата «ахIвссаква ахъвмарраква йрылазларныс йандрайгвара йгвыргъьауа йшцауа» гIалхIватI.
«Ауат йрапшу ахъвмарраква Апсны апынгьи йакIвшалара атахъыпI. ХIара пхата йхIылахIхIвитI ауаъа йшгIахIпылуа. Ахъвмарраква сквшыкI апны зны ахIа йъакIвымшауа хIгвы йаситI. Афестиваль ъадзакIвшауа ахымшкI руацIа алахIвара пшдзаква хIдырчвитI! АуагIа рыцIа-рыцIа йщардагIвхауамцара ауи йгIалалырныс хIтахъыпI», – лгвгIанаграква хIыцагIвылшатI ЛакIоя.
Апсуаква рделегация йалан Апсны къральыгIва университет журналистикала ахъвшара апхьагIвчви арыпхьагIвчви: ауат амшква Черкесск апны апсуа политик дудздза Багапщ Сергей йгIайыквчважвауата Апсны къральыгIва университет апрофессор Бебиа Екатерина йылгIвыз акнига апрезентациягьи акIвшатI.
«ХIара уыста йакIвшуз рыуа закIгьи агIвхIымщтра хIтахъынта хIгIапсатагьи йгьхIымбатI. Ауат амшква зымгIва сара КвтIол (Апсны акыткI – аредакция ррытаразга) апынгьи ауи апш фестиваль акIвырша йшауашыз сыла йгIацIазыжьуан. Са сазхъвыцуан щардагIвы йнадзауа хIдиаспорагьи алата ауи апш гвыргъьахъв хIпынгьи йакIвыршазарквын йшбзихушыз. Кьангьаш гьазгIазгуам ауи ауыс авластгьи йшацнакIуаш, йхIыдзхъагылата [ауи ауыс] адгалра йшацхърагIуш», – лхIватI Бебиа.
Ауи лахIварала АГУ апхьагIвчва дрынйатI Адуней апсуа-абаза конгресс ЙхIаракIу асовет аунашвачпагIв Эгьзакь Мусса.
Ауи анйара шибаз йхIвахуата АГУ йпщбахауа акурс астудент Читанава Айнар йгIаликIгIатI аконгресс аунашвачпагIв йынйара йгIайыхъвуш йгьи магIны зму щарда шгIайнатыз.
«АААК ахъада Эгьзакь Мусса йынйара гвыхътIыла айчважварата йакIвшатI, ауи гIвсахIаткI аъара йнайтI йаргьи швабыж щарда гIацIанакIтI. ХIара ауи йхIтахъула хIицIгIарныс лшара хIыман, йаргьи даланахIван джьащахъвара щарда гIахIайхIвтI, йсабихъа даквчважватI, йбзазара швапха хIыцагIвишатI», – йхIватI астудент.
Къарча-Черкес ацара шабгугьи йгвы йгIатахатI ачкIвын.
«ХIара йхIгвапан Абаза уагIа рхъвмарраква хIъарылаз. Къарча-Черкес апны хIара хIайщчва ъату ареспублика хIылаквала йыгIбара йахъазымкIва ауи абзазагIвчвагьи хIрабадыртI, нхара уыслагьи швапхакI хIырхIатI. Черкесск хIъадзаныз амшква руацIамхIара, АГУ ажурналистика хъвшара астудентква, хIыздынхалуа агIвыраква рыхъазла ахабарква азхIкIкIуан. Бзихушын ауат йрапшу ауысква араъа Апсны апынгьи йакIвшауазарквын», – араса йпхьадзитI Читанава.
Акультура-спорт фестиваль «Абаза» Къарча-Черкес апны ансисквша йакIвшитI. СквшигIадзагьи ауи агеография рыцIа-рыцIа тшауацIнахитI, йгIаланакIуа аштаква щардахитI, агвыргъьахъв апрограмма рыцIа-рыцIа йджьащахъвахитI, ашIыцраква гIалахIитI.


Апсны йгIвыджьхуз апрезидент Багапщ Сергей сынчIва йхъыцIуашыз асквш 70 аюбилей йадахIвуата Согъвым апны ахъмаштылра айззараква акIвшатI.
Барганджиа Саид
Апсны йгIвыджьхуз апрезидент Багапщ Сергей йхъмаштылра йазынархата мартI а 5 атшын Согъвым апны йакIвшатI Адуней наука конференция йгьи асурат гIарбарта. Ахъмаштылра айззараква Багапщ Сергей йысквш 70 аюбилей йадахIвуата йадгалан.
Адуней наука конференция адыргалтI Апсны агIвымакъраль уысква рминистерства, Апсны анаукаква ракадемия йгьи Апсны къральыгIва университет. Ауи Апсны ауагIа ркъральыгIва агIархвитхра мгIвайсра, акъральыгIвара ащаквыргылра йгьи Апсны ахъахвитра адуней къральква радгылра рпны Багапщ Сергей йгIайырбаз алшараква йырзынархан.
Багапщ Сергей йюбилей йадахIвуата йакIвшуз аконференция гIахъитIытI Апсны апремьер-министр Бганба Валерий. Ауи йгвыргъьахъв гIачважвара апны йгIаликIгIатI акъраль йгIвыджьхуз апрезидент Апсны атшауацIнарыхра апны йалацIара швабыж йшдуу. ЙшихIвазла, Багапщ Сергей данпрезидентыз атлахан «Апсны рыхъазла йбаргвдзаз агIаншараква йрыквшватI».
«Багапщ Сергей Василий йпа йыхьыз йапщылапI Апсны зхъа йахвиту къральыгIвата ащаквыргылра. Апсны акъральыгIвара ащаквыргылра апны ауи йалацIара магIныта йаму хвы узаквымцIушта йдупI. Бзита дыздыруаз зымгIвагьи ргвы дшгIатахазла ауи Россия йгьи Апсны райгвара багъьата дазгылан. ЙкъральыгIвчва сабап ду шрызгIайгуашыз, ауыс алачпаква рырхъйара апны хъвдаквыщт ду шгIайырбуш йанакIвызлакIгьи дащтан», – йхIватI Бганба Валерий.
Аконференция апны дгIачважватI ахъмаштылра айззараква йрылаз ГIвадахь Осетия апрезидент Кокойты Эдуард. Ауи йгIаликIгIатI апсыуа йгьи асатин уагIахъаква райгвара арыбагъьара Багапщ Сергей къару ду шалайцIаз.
«ХIара айщчва рапшта хIащтаныкъвун. Саргьи ауи дызхъысыз абаргвыраква сырхъыстI. ХIуагIахъаква айщчвара рбжьата йгIамгIвайстI. Ауи йаквшахIатпI атурых гIаншараквагьи. Апсны ауагIа дшрызцIабыргу гIайырбауата ауи йбаргвдзаз аквыргъвгъьвараква йчхIатI», – йхIватI Кокойты.
Багапщ Сергей Апсны ауыжвгIанчIви турых апны йынкъвигаз ахъвдаквцIара гIаликIгIауата дгIачважватI Апсны агIвымакъраль уысква рэкс-министр, АААК ЙхIаракIу асовет йалу Чирикба Вячеслав.
«Багапщ Сергей дгIвычIвгIвыс дууын, дполитиканкъвгагIв мчхъан. Зыла щарда абахьаз агIвымакъраль политиканкъвгагIвчвагьи ажурналистквагьи ауи йанйынйуз ргвы чIвун. Йгвапари йгвхътIыри чвымыгъчвала йзаъазгьи Апсны йапшIагылуаз агIвычIвгIвысквагьи ргвы ахвгIун. Ауи ачважвара гвыбзыгъа дазычпан, йажва цIолан, аполитика уысква бзита йынкъвигун. Ауаса зынгьи хъачвамщара гьгIаймырбузтI, йыдзхъа йырхIвуз ажва йылайхIвун. Йшанла дхътIын, гIвычIвгIвысагIа ду нкъвигун», – йгIаликIгIатI Чирикба.
Аконференция апны йгIачважватI Апсны, Россия йгьи ГIвадахь Осетия рпны йбергьльу аполитика йгьи ажвлара уыснкъвгагIвчва – Россия аполитика йгьи анаука уысхагIв, «Ахьдз-апша» орден йгIвбахауа ахIагIара анкъвгагIвы Бабурин Сергей йгьи аполитолог, МГИМО апрофессор Мигранян Андраник.
Россия апрезидент йуысхарта аунашвачпагIв йапхъахауа йтарагылагIв Кириенко Сергей йыхьызла Апсны йгIвыджьхуз апрезидент йчвахъабагу атшазынархара швъа Багапщ Сергей йтгIачва йырнапIыцIарцIатI.
Багапщ Сергей йхъмаштылра йазынархата Апсны акультура йгьи атурых-культура тынха рминистерства йадыргалтI ареспублика гIарбарта тдзы апны йгIахъыртIыз асурат гIарбарта. АгIарбарта асуратква гIадыргалтI Айсра ачIахIра музей, Сергей Василий йпа йтгIачва, йынбжьагIвчва йгьи йыцынхакваз.
Апсны акультура йгьи атурых-культура тынха рминистр йтарагылагIв Кобахиа Батал агIарбарта асуратква акъраль ркультура тынха йабайара дута йпхьадзатI.
«Асуратква рщарда Попов Владимир йхъихтI. Асурат гIарбарта йгIадыргалтI Сергей Василий йпа акъральыгIва йгьи ажвлара уысхагIвчва йгIайыртыз ачвахъабага согIаквагьи. УахьчIвала арат асогIаква акъраль акультура тынха йахъвхауата рмагIны дупI», – йгIаликIгIатI ауи.
Асквш 2019 мартI а 4 Багапщ Сергей сквшы 70 йхъыцIуашын. Апсны йгIвыджьхуз апрезидент Россия йгьи гвыпкI йнадзауа анахьанат агIвыма къральква ареспублика ахъахвитра зхъкъьачIвыла йадгылыз апхъагылагIвта йыхьыз уыжвгIанчIви Апсны къральыгIва атурых йалалтI.


Черкесск город поликлиника айъазагІв хъада лза- меститель ПОЗДНЫШЕВА Ольга зъачІвагІа йазцІабыргу хІхаквлагІв гвымчІваква дрыуапІ. Ауи нхарала лгІатга- раква гІарпхьадзауата «РФ-ла чІахІра зму азгІва- дарахчара анхагІвы», «Къарча-Черкес Республикала гІатгара зму айъазагІв» чIахIра хьызква, «За заслуги перед КЧР» орден гІалквнадыргатІ. Ольга Иван йпхІа дансабийыз йгІашІарышвта дай- ъазагІвхарныс лтахъын, апхьарта апны йанакІвызлакІ- гьи санитаркІата далырхуан. Аквтанай апхьарта дан- гІалга ауи Ставрополь медицина институт дыцІалтІ, дахІврала дгІалгатІ. – СынцІра шабгу айъазара йапщылапІ. Щымта аса- хІат а 7 йгІашІарышвта хъвлапныдза аполиклиника саъапІ, атшпсщара мшква рагІан санынхауагьи гІан- шитІ. АйъазагІв хъада лзаместитель йхъвдаквцІараква гьмачІым, ауат йрыцсырцитІ айъазагІв-терапевт йуыс- квагьи. ХІабльа айъазагІвта асквш 1984 йгІашІарышвта сынхитІ. АчымазагІв йыхьуа тамамта йщаквыргылра магІын ду амапІ. Ауи уйайъазара йахъазымкІва, чхІара уымата йгІауызхъайцІауа йгвтыхъква урыздзыргІвра атахъыпІ. ЙалкІгІата ажвчІвква, мачІкІ уанрачважвара, йанрыцхІаущара раъащагьи рыцІа йагъьхитІ, рнашхгьи зынла йгІалашарахитІ, – лхІвитІ Ольга Иван йпхІа. Позднышева Ольга лхъапщылагьи дайъазагІв- неврологпІ. Ауат рунагІва апынгьи ачымазагІвква раъа- ща йаквчважвитІ, йайкьангьашитІ. Ольга Иван йпхІа дгІазлыцІыз атгІачва рпны йщаквгылыз ахабзаква уахьчІва йъагІадзаз дгьыртыцІуам. Ауи лан Мария Гри- горий йпхІа дарыпхьагІвын, лаба Гревцев Иван КПСС аобком йхыгІвхуз секретарьта дынхун. Ани аби рпхІа гІвычІвгІвысагІа, рыцхІащара лылата, лажва дамайжьа- уата даъазларныс дазырбжьатІ. Ольга Иван йпхІа йшылхІвауала, бзи йылбауа аъачІвагІала дынхитІ, тгІачвала дтынчпІ. «АйъазагІв йгвы датша зджьарала йымпхьаруата йуысква тынчта йырхъйузтын, йара йыхъаз- лагьи, дыздынхалуа ачымазагІвква рыхъазлагьи магІны амапІ. АгІвычІвгІвыс азгІва йыламшыкІьскІва уйайъазарквын рыцІа йшагъьу зымгІвагьи йырдыритІ. Ауи акІвызтІхІва, йаназаману зхъа йахьпшуа мачІыгІвпІ. ХІайчважвара гІасрысабапуата хІхаквлагІвчва тшыр- зынасырхитІ: апрофилактика уысква хъачвамщара рзышвымчпан», – лхІвитІ нхарала швапха байа зму айъазагІв. Ольга Иван йпхІа дашІамсуата лхъа дадынхалитІ, заман анлыму амедицина шІыцраква зну агазеткви ажурналкви тшрыхалыргІвазитІ, агвацчпа литература- гьи бзи йылбитІ. Лхъапщыли лари ахІауа цкьа апны йгІамдалитІ, щымтала атшырчІвыйараква акІвдыр- шитІ. Ауи акІвзапІ агІвыджьгьи рквпшырала йшІата, йызгІвадата йзаъу. Позднышева Ольга Иван йпхІа лхъвдаквцІараква джьауапкІра ду лылата йлырхъйитІ, айъазагІвчва шІа- ква лылапш гьырхъылхуам, зымгІвагьи кьангьашагІвта дырзалитІ. АгІвычІвгІвыс бзи йбауа аъачІвагІала данынхауа на- сып йымата йырпхьадзитІ. Черкесск город айъазагІв хъада лзаместитель Позднышева Ольга ауи ауысла йгІалдахІвта йпхьадза ауаштІ. Ольга Иван йпхІа лхъап- щыли лари ргвы йаргвану ауыс йадкІылапІ. Ауат йгІадзындыргылыз рпхІагьи лаби лани ршвапхала дайъазагІвхатІ. ЗымгІвалагьи акъыльаквшвара зыз- бжьу атгІачва хІапхъалагьи адахІвраква рымазтІ.


Абашта айсра апны Апсны йгIатнагаз АйгIайра йахъыцIуа асквш 25 йазынархаз тшыла аспорт анкъвакъвраква акIвшатI Мыкв кыт апны.
Барганджия Саид
ЙцIасхаз тшыла аспорт анкъвакъвраква акIвшатI ахваша, сентябрь а 28, атшын Очамчыра район йаланакIуа Мыкв кыт апны. СынчIва ауат Абашта айсра апны Апсны йгIатнагаз АйгIайра йахъыцIуа асквш 25 йазынархан.
Анкъвакъвраква Джгерда, КвтIол, Мыкв, Пакващ, Уарча, Тамыш, Гуада кытква ртшчва гвыпква рылан.
«УахьчIва йапхъанысуаш атшква зымгIва Апсны йауапI, закI-макI ракIвмызтын ауат зымгIва КвтIол тшырхIарала аспорт апхьарта апны йрыгIзаз ракIвпI», – йхIватI АААК ахабарргарта портал акорреспондент дгIайачважвауата анкъвакъвраква радгалыгIвчва йрыуа заджву Очамчыра къала аунашвахъцIарта анхагIвы Агрба Михаил.
Ауи йгIацицIахтI ахъвмарраква мурад хъадата йрыму Апсны апны аспорт тшырхIара тшауацIнарыхра, атшыгIвчва ръазара йалархIара шракIву.
РахIа йшIаз атшыгIв 15 сквша ракIвпI дызту, ауи Цвижба Баграт йыхьызпI. Анкъвакъвраква рпны ауи Уарча кыт ахъаз тшы гIайрыгIвуан.
«Сара гIвысквша цIитIта атшрыгIвраква срылапI, швабыж йсгвапхитI. Апхъахьылагьи ари аспорт квпшыра садкIылазларныс сгвыгъапI», – йгвы йту хIыцагIвишатI Баграт.
Тшы гIазрыгIвквуз йрыуу ужвыгьи заджвы Бобуа Беслан Пакващ дауапI, ауи аспортсменква атшрыгIвраква асквш ауацIа штшрыздрыхIазыруа гIаликIгIатI.
«ХIара хIыхъазла ари мгIан ду зму уыспI, йаргьи хIгвы аквкIта ауи тшазхIрыхIазыритI, атшырхIарта спорт апхьарта апны тшыгIбжьитI», – йхIват Беслан.
АтшрыгIвраква рпны пщсогIакI амаркIуан: Апсны йапхъахуз рпрезидент Ардзынба Владислав йыхьыз зхъхIвалгIаз акубок, йгIвыджьхуз апрезидент Багапш Сергей йыхьыз зхъхIвалгIаз акубок, ужвы президентта йгылу Хаджимба Рауль йкубок. Йпщбахуз акубок Апсны Абашта айсра йаладзыз ауагIа йырчвахъабаган. Метр гIвынызкь йгIагIвуаз атшква зымгIва дара апсыуаква йдырхIауа атлапкъква йрыуан.
АпщкубоккI рыуа ахпа – Ардзынба Владислави Хаджимба Раульи рыхьызква зхъхIвалгIази Абашта айсра йаладзкваз рхъмаштылги – КвтIол кыт йауу Голандзия Инал йтигатI. АААК акорреспондент дгIайачважваута ауи йхIватI йцри кыт ахъазла анкъвакъвраква дъарылу чIахIра дута йшипхьадзауа, хын дъайгIайызгьи йхъа швабыж йшаладухауа.
Багапш Сергей йыхьыз зхъхIвалгIаз акубок Гуада кыт йауу ПапIба Альас йтигатI.
Ахъвмарраква йрылаз сагIындакъ – Аҵәегәыдҵа (апсыуа бызшвала асагIындакъ ахьыз – аредакция ррытаразга) аущтралагьи йанкъвакъвтI. Араъа атшчва агвхъцIа йшыкву асагIындакъла (асагIындакъ абамбук йгIалху, метркI айхIа зуру, зхъаква дзагву лабан – аредакция ррытаразга) йырпшIагылу ахъвмарыгIв йа ауи йтшы йаквшвара атахъын. АтшыгIв дйыквшвазтын акоманда гIвочкокI гIарынхун, атшы даквшвазтын – очкокI. Очкота рыцIа щарда гIазынхаз акоманда айгIайитI.
«Ари ауагIа рыла зырпшуа хъвмаррапI, ауаса йшварагIварапI. Йхъвмарквауа хвырта анрадзуз ншалун. Ауаса ауи ъашварагIвару йгIалцIла апшыгIвчва рыцIагьи йрымагIальаматхитI», – йгIаликIгIатI ахъвмарраква йырхъпшылуаз ашахIат.
Ахъвмарраква йрылан тшыла топасрагьи – Ҽыла ампыл архәмарра (апсыуа бызшвала ари апсыуа уагIа рхъвмарра ахьыз – аредакция ррытаразга). Араъа атшчва атоп йазалху лабала йасуамца йынкъвырцитI. Ауасамцара йырпшIагылу агвып ргвашв йтарцара атахъыпI. РыцIа щарда йтазцауа агвып айгIайитI.
Арат агIвквпшыракI рпынгьи айгIайра КвтIол кыт агвып йтыргатI. ЗымгIва шалу анкъвакъвраква тшчвата 60-гIв рылан.
Очамчыра район йаланакIуа Мыкв кыт апны тшыла аспорт анкъвакъвраква ари 25-нхауата йакIвшитI. Ахъвмарраква йрылапI атшква метр 1400, 1600, 1800 йгьи 2000 йгIарыгIври гвыпла ауагIахъа хъвмарщаквала – сагIындакъ аущтрала йгьи тшыла топасрала – анкъвакъвракви. Арат ахъвмарраква рпны ансисквша Апсны шабгу йгIатыцIитIта уагIа швкIыгIвпхьадзара гIадгылитI. Йаргьи ауат щарда цIуата ареспублика апны тшыла йхъаду спорт анкъвакъврата йщаквгылапI.


Апсны ауыжвгIанчIви къала Очамчыра агIвына археология жраква шакIвдыршузымцара арамей бызшвала гIвыра аныта апхъанчIви кырбыджь къьакъьа гIараутI.
Барганджиа Саид
Апсны йгьи Россия археологква апсуа къалаква Ткъварчали Очамчыри ршIыпIа экспедиция нхара акIвдыршауата арамей бызшвала гIвыра аныта апхъанчIви кырбыджь къьакъьа тшыткI гIараутI. Акырбыджь тшыт ъагIарауыз апхъанчIви бзазарта тыпын, ауи йахьызпI Гюэнос (уыжвгIанчIви Апсны ачIвыла йхвынгылаз апхъанчIвидза къалан, урым полисын – аредакция ррытаразга). Ауи ужвы Очамчыра къала ъану ашIыпIаква раргван йаныргIалын. Апхьахьаква йгIарауыз аплинфа тшыт (плинфа ззырхIвауа йкъьакъьа-тыбгIу кырбыжь рыдзпI – аредакция ррытаразга) йцбахауа асквшышв агIан йгIаншата йырпхьадзитI.
Апсны акъральыгIва музей аунашвчпагIв Джьапуа Аркадий йшихIвазла, ари археология артефакт ужвы асахIат апхьахьаква йдырхъвыхитI.
Ауи йшгIаликIгIазла, Апсны археологкви Россия археологкви Апсны амарагIайырта шIыпIа апны архъвыхра ацынхара сынчIва июль ахъа йджвыквырцIатI – йцIыхъвахауа асквш 35 рпны йапхъахауата: ауи апхъала апхьахьаква рацынхара Совет Союз щаквгыларкIвата йакIвшун.
«ЗакIы гьазхIвам аплинфа араъа йгылата йхъвашаз ахрам йачIвхарныс, ари апхъанчIви бзазарта тып апны ауи ахрам йгIахъшвалыз ауыхвараква асквш 1980-ква рагIан Шамба Сергей дзунашвачпагIвыз аэкспедиция йдырхъвыхтI. Аплинфа гIвыра аныпI, аъачIвагIагIвчва ъазаква йшырпхьадзауала, йызлану арамей бызшвапI. АгIвыра апны йгIарбапI йапхъахауа абыжь арамей хIарыфкI. Мараташварта-ГIвадахь КIавкIаз апны уыжвгIандзара ари йашIырпшыта зынгьи закIгьи гьгIармаустI. АгIвыра Апсны акъральыгIва музей аэкспозиция апны йгIадырбуштI», – йхIватI Джьапуа.
Аэкспедиция анхара Джьантыхв щхъа (ауи Апсны агIвадахь-марагIайырта тланыкъвала Ткъварчал къала ашIыпIа апны йаъапI – аредакция ррытаразга) апны йджвыквылтI, уадыргIвана апхъанчIви бзазарта тып Гюэнос ахьыла йайтыпатI, араъа акIвпI йаргьи арамей гIвыра зну апхъанчIви кырбыджь къьакъьа ъагIарауыз.
Апхьахьа датшагьи йшгIацицIахызла, ауи апхъала Джьантыхв апны йанынхуз археологква «йпасу айхазаман» ззырхIвауа агIамта йазцауата зныбыжь щаквдыргылыз анышвынтара дырхъвыхтI, пкъыгIва джьащахъва щарда гIараутI, ужвы ауат руысла наука рхъвыхра акIвшитI. Ауаъа зкьпхьадзара йнадзауата йгIарауыз аджьаз, айха пкъыгIваква йырхъазымкIва ахьапщ йгIалху пкъыгIвагьи гIараутI: жьихьи амальла йчпу ауаса апкъчкIвыни Македонский Александр йахча йашIырпшыта йчпу атачIв пкъыгIви.
АпхъанчIви бзазарта тып Гюэнос ауысла, Джьапуа йшихIвазла, йалныс ауыпI араъа ажра нхараква апхъахьылагьи «сквшы-гIвысквша райхIа» йакIвшарныс.


Турыхла арыпхьара айшыс
Апсны апны «Апсны абльын Ду» – хIва йызпхьауа апхъанчIви хъахчага уыхваракI аъапIта ауи йамгIандзу ауыжвгIанчIвиква тамамта йгьырзыдыруам. Йалныс ауыпI азцIгIараква зымгIва джьауап гIарнатырныс сынчIва апхын зырхъйара йалагаз анаука проект.
Хабардъа йыдзыз рдуней мшы ансисквша август а 30 атшын йакIвшитI. Апсны апны хабардъа йыдзыз рщардагIв Апсны ауагIа р-Абашта айсра агIан зыщта рмаухыз
Асквш 1989 август а 25-26 агIан Согъвым апны КIавкIаз ащхъа уагIахъаква рассамблея (рконфедерация) йапхъахуз айззара ду акIвшатI. Апсны ауагIа р-Абашта айсра агIан гыларта хъада змаз ари адкIылара гIаншищтара йцIуа асквш 30 йадахIвуата АААК ахабарргарта портал ауи шгIаншаз знархару абзагIвра дрыхIазыртI.
Август а 15 Апсны апны зтахъырала айсра йпшцIалыз ауагIа рымш дыртлапIитI. Ауи асквшква 1992-1993 рагIан Апсны ауагIа р-Абашта айсра анакIвшуз згвы йызшIнатта апсуаква йрыдзхъагылта агъа йпшIагылыз айсчва йырхьызхIвагапI. Ауи амш йазынархата АААК ахабарргарта портал ауат афырква йрыуата зджьакIы рхабарква гIатанацIитI.
Асквш 2019 агIан Йапхъахуз адуней айсра ангIалагазищтара сквшы 105 цIитI. Ауи йалан айбащраква рпны хъацIара ду, рпсадгьыл азцIабыргра гIазырбаз апсуа айсчва.
Апсуа йгьи абаза уагIахъа ркъральыгIвара агIарбагаква ртурых ащайдзаква апхъанчIви заман йазынадзитI. Апсуа паштахIыгIва абаракъ асурат асквшышв квтаква рагIан агенуэзква йыргIвыз акартаква йырныпI. Апсны ауыжвгIанчIви баракъи адамыгъи асквш 1992 июль а 23 агIан йдрыбагъьатI. Ауат лызхыз апсуа суратчпагIв Гамгиа Валерий йакIвпI. Апсны акъральыгIвара агIарбагаква, абазаква руагIахъа баракъ апшта, ауагIахъа ртурых гIартпшитI.
Асквш 1989 мартI а 18 агIан Лыхны кыт апны Апсны союз республиката йгIащаквыргылхра йгьи ахъа йахвитта йаъазара йацызкIыз уагIа зкьы 30-гIв райхIа айззан ауи ауысла тшазынархара нарахвтI.
Сквшы 100 рапхъала, асквш 1919 февраль а 27 атшын апсыуа бызшвала йапхъахуз агазет «Аԥсны» йапхъахауа аномер гIацIцIтI. Ари атшын Апсны ахабарргартаква ръачIвагIагIвчва йыргвыргъьахъв мшыта йщаквгылтI. Турых зхъырхIвгIауа агазет аюбилей йадахIвуата АААК йдрыхIазыртI агIацIщтра атурыхи ауыжвгIанчIви нхари йгIарыквчважвауа абзагIвра.
Сквшы 25 цIитI уагIа зкьыгIвпхьадзара рынцIра шIызчIваз Апсны ауагIа р-Абашта айсра алгищтара. Асквш 1993 сентябрь а 30 апсыуа ры Грузия а-КъральыгIва совет архъвква тырцата ареспублика ашта шабгу рнапIы йгIацIаркIхырныс рылшатI. Апсны Республика ауи асахIат йгIашIарышвта зхъа йахвиту йшкъральыгIву ахабар аргатI.
XVIII йгьи XIX асквшышвква анагIвысуаз азаман агIан Апсны унашва ахъызцIуз ахI Чачба Келешбей зынцIра шабгу зпсадгьыл ахъахвитра азабакIра йазыщтIазцIаз апсыуа политикква дрыуазаджвыпI.


Нестор йгьи Апсны
Лакоба Нестор Апполон йпа асквш 1893 май а 1 агIан Лыхны кыт дйытI. Ауи адуней дгIаквлырныс хымызкI атахъыта йаба, адгьылрхарджьыгIв Лакоба Апполон йпа дщхатI: адгьылрхарджьыгIвчва райззара апны ахIчви агIмыстачви рсаранра дапшIагылуа ткIьийта дъагIачважваз ахъазла. Ан Джергения Шахусна цхърагIара зджьаралагьи йгIалмайдзауата лхъазы йгIадзынлыргылтI рыхыгIвпачвагьи. ГIапсара дула ауи лпахвыц Чнагуа (аунагIва апны араса йыпхьун Нестор) Афон ШIыц адин апхьарта дыцIалцIатI, ауаъа дангIалга амщтахь Лыхны йтагылаз агIвысквша апхьарта дыцIашватI. ДъапхьалакIгьи Нестор йакъыльлагьи йхIальшанлагьи йыквлагIвчва дгIарылхIвун.


СынчIва адзын Апсны Италия апны йакIвшауа йбергьльу ачыбджьи адуней фестиваль йалапI, ауаъа йадгалу астенд апны йгIарбапI апсуа аджьыкIа.
Барганджиа Саид
Апсуа аджьыкIа ансисквша Италия акъала Диамант апны йакIвшауа ачыбджьи адуней фестиваль апны йгIарбапI, йхIватI АААК ЙхIаракIу асовет аунашвачпагIв йуысхарта ахъада Таниа Кан. Ари йбергьльу афестиваль Апсны ъалалыз збзиру Италия йгьи ЕС рпны Апсны Республика адипломат кIьыкIвара, «Европа – Апсны» ассоциация йгьи Адуней апсуа-абаза конгресс ауысхагIвчва ракIвпI.
«Ари йапшу афестивальква урылазларныс амагIны швабыж йдупI, – араса йпхьадзитI АААК ЙхIаракIу асовет ауысхарта аунашвачпагIв. – Апсны ахъахвитра адуней акъральква зымгIва йгьацрымкIтI, ауи ахIатырла Апсны рыцIагьи уагIа щардагIв йырдырныс, тшахадыргIвазарныс ахъазла ари йашIырпшу алшараква гIарысабапра атахъыпI».
Таниа ари амаль бзигвыгъа гIаннаршауата йпхьадзитI: сквшы 27 рурала йакIвшауа ари адуней фестиваль ансисквша уагIа 150 000-гIв райхIа гIазнакIкIитI.
«Италия апны Апсны адипломат кIьыкIвара агIвыма къральква рпны а-Республика ахьыз бзирала йшдыргуш йащтата амаль шIыцква йырзыпшгIитI йгьи йгIарауитI. Абар ужвы Апсны ажвлара дипломатии Адуней апсуа-абаза конгресси ркъару адыркIылын хIкультура, хIцIасква, хIтурых адуней абзазагIвчва тшызларыхадыргIвазуш алшара шIыцква гIахъыртIитI», – йгIацицIахтI Таниа Кан.
Ари ауыс апны АААК ауысхагIвчва афестиваль апны йгIадырбуш апкъыгIва агIаура, астенд анхара адгалра ракIвын ргватра ззынархаз. Йара Таниа Кан йакIвпI апсуа стенд гIазырбауа, ауаъа йгIадыргалыз афачIв пкъыгIваква дрыхIазыртI ахIаракьатчпагIвчва Кортава Астамури Хьюит-Кортава Гвынди.
«Астенд зджьара йгIанымхауата йбергьыльхатI, ауагIа швабыж йыргвапхитI аджьыкIа. Ауи йахъазымкIва йацхъвлапны Диамант аквта шта апны аджьыкIа ахъгIара дырхъвыхтI. Акъала йауу амацIауыгIвчва ъазаква апсуа аджьыкIа ахъгIара хвду аквырцIатI», – йхIватI АААК ЙхIаракIу асовет аунашвачпагIв йуысхарта ахъада.
Ауи датшагьи йгIацицIахтI Диамант афестиваль йахъазымкIва Италия апны ачыбджьи йаларчпауа афачIвква ргIарбартаква щардата йшакIвшауа, ауаса «ари акIвпI адунейла рыцIа йбергьльу». Ауи йгIалалуа акъральква ансисквша йрылахIитI: Евросоюз акъральква, чыбджьи злу арызкъква бзи йъарбауа аштаква – Латин Америка, Азия, Китай, Ливия. Апсны Республика абар йапхъахауата ауи йалалтI.
Ачыбджьи адуней фестиваль анхъыргIвахуа атшын ауи йалаз зымгIвагьи ачвахъабага согIаква гIарквнадыргуштI. Афестиваль сентябрь а 15 агIандза йакIвшуштI.


Иордания
Октяябрь а 3 дангIадрийыз амш йыртлапIитI АААК апрезидиум йалу, Иордания йауу хIабашталагIв Чква Ануар. Аконгресс ауысхагIвчва ргвып Иордания йанаъаз АААК ахабарргарта портал ауи згвы цхIауа ачкIвын йачважватI.
Иордания апсуа-абаза диаспора йгьи ажвлара адкIылара «Диуан Абаза» ахъада Абаза (Чычба) ХIасан йхъатала ршвапха пшдзапI агIвычIвгIвыс йпсадгьыл йазйыму алахIвара цIолаква йща йалата йшгIамгIвайсуа, йшгIашIыхауа ауысла, ага йынцIра аурала гIамта ауыра ацIабырг йымдыруата дгIабзазазтынгьи.
Иордания йанаъаз АААК ауысхагIвчва йцIыхъвахауата Иордания Хашимит ПаштахIыгIва йтабзазауа АбазаргIа рткъвым йрынйатI.
АААК ЙхIаракIу асовет аунашвачпагIвгьи а-Конгресс ауысхагIвчвагьи Иордания нхара уысла йаъата Амман апны аспорт клуб «Аль Ахли Клаб» аунашвачпагIв йынйатI
А-Конгресс ащтийыгIвчва гвып АААК ЙхIаракIу асовет аунашвачпагIв Эгьзакь Мусса драпхъагылагIвта август а 25 атшын Иордания Хашимит ПаштахIыгIва апны Иордания аполитика йгьи ажвлара уысхагIвчва злаз анйараква акIвдыршатI.
АААК ЙхIаракIу асовет аунашвачпагIв Эгьзакь Мусса йгьи а-Конгресс анахьанат ауысхагIвчва Иордания апны Россия акIьыкIварта аунашвачпагIвчва йрынйатI. АААК ащтийыгIвчва арат амшква руацIа Амман апны нхара уысла йаъапI.
АААК ЙхIаракIу асовет аунашвчпагIв Эгьзакь Мусса Иордания Хашимит паштахIыгIвара данца йапхъахауата август а 25 атшын Иордания акъала хъада апны апсуа-абаза жвлара йрыуу агвып дрынйатI.
Август а 24 йгIашIарышвта август а 27-дза АААК ЙхIаракIу асовет аунашвачпагIв нхара уысла Иордания даъазлуштI.
Август а 15 Апсны апны зтахъырала айсра йпшцIалыз ауагIа рымш дыртлапIитI. Ауи асквшква 1992-1993 рагIан Апсны ауагIа р-Абашта айсра анакIвшуз згвы йызшIнатта апсуаква йрыдзхъагылта агъа йпшIагылыз айсчва йырхьызхIвагапI. Ауи амш йазынархата АААК ахабарргарта портал ауат афырква йрыуата зджьакIы рхабарква гIатанацIитI.
Трыквшти Иордании йрыуу апсуа сабиква Согъвым апны репатриация ауысла Апсны аминистерства йадыргалыз атшпсщарта йгIадгылтI.


Июль а 23 атшын Апсны апны акъральыгIва баракъ амш дыртлапIатI. Ари агвыргъьарамш ансисквша адунейла апсуа-абаза зымгIва йацдыртлапIитI.
АгIваша июль а 23 атшын Апсны акъральыгIва баракъ амш Согъвым аквта апны ауагIа щардагIвыта йгIайззан гвыргъьарала йнардастI. Агвыргъьарамш Адуней апсуа-абаза конгресс йадыргалтI.
Сурат зхъызхырныс зтахъыз рыхъазла йазалху ауатыкв дрыхIазыртI, ауаъа агвыргъьарамш атемала баннер, Диана Воуба йылчпаз афигураква йгьи агIвымакъраль апсуа-абаза диаспора ъатабзазауа акъральква гIазырбауа агеография карта зкIыдыз астенд дыргылтI.
Атурыхла абаза уагIа зынзаман йынкъвыргуз абаракъква рстенд апны рыуа запшызлакIгьи йгIаквчважвауа ашвъаква кIьыда-кIьыда йгIарбан. УахьчIвала йщаквгылу акъральыгIва баракъ астенд кIьыдан. Йара араъа йкIыдын ауи абаракъ шгIаншаз, йангIаншаз, ауи агIан ажвлара-политика гIаншараква шаъаз йауацIыхта йгIарыквчважвуз ашвъа.
Асасчва рыхъазла гвыргъьахъв концерт акIвшатI, ауи йалан апшыгIвчва бзи йырбауа Хунцариа Отар йыхьыз зхьзу ауагIахъа оркестр, амузыкантква Хагба Темур йгьи Кварацхелиа Мадина.
Апсны Республика ауыжвгIанчIви къральыгIва баракъ рыбагъьахатI Акъва (Согъвым) къала апны Апсны Республика ЙхIаракIу а-Совет асессия ащаквыргылрала асквш 1992 июль а 23 атшын. Ауи асхъан асквш 1978 агIан йнарахвыз Апсны АССР а-Конституция анхара ашIарысхатI, асквш 1925 агIан йлырхыз Апсны ССР а-Конституция гIащаквдыргылхтI. Асквш 2005 йгIашIарышвта Апсны Республика АкъральыгIва баракъ Амш июль а 23 атшын хабза щата амата йдыртлапIитI.


СквшышвкI рапхъала уыла йгьуызгIацIамыжьуазтI бжьакъва змам абаза унагIва, ащхархIара араъа йанакIвызлакIгьи ауагIа магIны азырбун, бзи йырбун. Уыжв хIзаман ауыс дукI тшгьампсахтI: ауыжвгIанчIви щхархIагIвчва рбжьакъваква гIадыршIыцхтI, ауаса ауи ацIасква разъазара ду гIархчатI.
Ардзынба Аста
Абазаква ащхархIара апхъанчIви заман йгIашIарышвта йыздынхалуа кытмлыкврхIара нархартапI. Ауат ащхаква рырхIара, знадзара хIаракIдзу ацха агIархарджьра рпны йгIадырбауа аъазарала сквшышв щарда цIуата рыхьыз бергьльыпI. Абазаква Лагъь-Мараташварта КIавкIаз апны бнала йбайу ащхъаква рбзазартанта йанакIвызлакIгьи ари афачIв цкьадза щардата йгIадырхарджьуан.
Асквшышвква йгIарылсыз
Абазаква ъабзазуз апсыхIвакви ащхъа хIвыртакви йанакIвызлакIгьи цхахIврала йбайан, ауи абзирала агIапын ангIаталгIвацара йгIашIарышвта адзын атыцIымтадза ащхаква цхадзы гIазыркIкIырныс рылшун. ТгIачвипхьадза дара рбжьакъва рыман ухIва йауаштI. Сату рыларчпауата щардала цхагьи чвабагьи Кърымшти Трыквшти йхъыргун йа рыгвлачва уагIахъаква рпны йыззыбжу датша пкъыгIвала йгIарпсахуан, асхъалазтынгьи сахтанлазтынгьи.
Абаза цха анадзара хIагIа аунашва рныпI аквтасквшышвква рырхъвыхыгIвчви агIамдагIвчви ргIвыраква. АпаштахI афицар, йбергьльу КIавкIаз архъвыхыгIв, агIвгIвы абарон Торнау Федор (1810—1890) йгIахIвахраква разкIкIра «КIавкIаз афицар йгIагвалашвахраква» апны йшгIаликIгIазла, абазаква йгIадырхарджьуаз ацха «афгIвы швабыж йпшдзан, ачваквпшыра шкIвокIван, афачыгIв апшта йбагъьан йгьи атрыквква швабыж хвы азырбун».
АтурыхгIвыраква йшгIадырбитI абаза кытква рпны йынкъвыргуз ауыльаква рпхьадзара зъара йнадзуз. Ауи апшта, асквш 1894 агIан йщаквдыргылыз апхьадзараквала, Бибаркт апны ауыльаква 593 йнадзун, Кълычкт апны – 1320, Хъвжвы апны – 186, Гвымлокт апны – 1114, Йынджьыгьлокт апны – 190, Къвбиналокт апны – 285, Чагьарийа апны – 297. Абараса йалыргата ащха уыльаква рпхьадзара ъагIадрыбергьыльуаз зквшахIату закIыпI: абазаква рымлыкврхIара апны ащхархIара гыларта багъьа аман. ХIХ асквшышв агIан агIвыма къральква рыцIа йщардата йддрыхвгIуз абаза фачIвква йрылапхьадзан ацхи ачваби.
Асквш 1812 агIан абазаква апаштахI йунашвахъцIарта ауысхагIвчва йрынгIалтI акъральыгIва джьыкIа гIапшцIыргаларныс цхали чвабали йырпсахуамцара: цха путкI ацынхъвы джьыкIа пщпуткI йгьи чваба путкI ацынхъвы джьыкIа жвапуткI рыквшвауата. АпхъанчIвидза заман агIан абазаква абна щхаква рпны цха гIадырхарджьуан, уадыргIвана ауи йгIахъшахъыцIтI аунагIва щхархIара. Араъагьи ацIас багъьаква щаквгылан: ацхархарджьырта апхъапхъа йгIазаута зхцIара гIанызыжьуа йакIвын йапшвымахуз.
АцIлапкъква, амартанква, «ауыльаква»
АщхархIара ангIаджвыквылуаз атлахан ащхаква зуацIа дрыкIынхIаруз, гIвхъвыкIта йадкIылаз ацIлапкъква рпны йынкъвыргун. АтланыкъвакIла ащхаква майрата йызлатапссгIуш кIынхIара хвыцкI артуан. АбагIдзара рзынамдзарныс ахъазла щъа рыцIадыргылуанта адгьыл ахъахьла йдрыхIгIун. Амара ануркви акви йырчвырхчуата мышIчвала йхъыргIвун.
УадыргIвана амартанква гьажьыта расацIла бацала йыршшуа йалагатI. Ахъахьла абаца шшы нышвла йырщыххуан. Урышв бызшвала ари апш мартан «сапетка» – хIва йапхьун, абаза бызшвала – «щхамартан» – хIва.
ЙащтагIайуата абазаква анахьанат ауагIахъаква йыршIпшуата ащхархIара апны амшI швындыкъвараква гIадрысабапуа йалагатI. Ауат абаза бызшвала «уыльа» – хIва йрыпхьун. Абари йцIыхъвахауа ащхархIаща акIвпI уыжв хIзамандза йгIамгIвайсыз. Апхъала ацха гьцIдымрычIвузтI, ахIакIваквала йынкъвыргун, йаныртахъхарыз хIваспала тшыт-тшыт йгIакъвдырсун.
Ащхаква рбзазаща ан ргIапсщапI йызлащаквгылу, ащхаква рйан акIвпI йхъаду, нцIрата йамугьи рыцIа йауырапI – хысквшадза йанбзазауа гIаншитI. Ауи агIамта ауацIа йынхауа ащхакви абзашвцIакви рабанпараква йызнымкIва тшырпсахитI – рынцIра сквшбжакI айхIа йгьнайуам.
АпхъанчIви цIаста йщаквгылапI: ащха тгIачва йпссгIата зджьара йгIачIварыквын зунагIва рчIвартахаз дапшвымахитI.
АцхагIайыраква ршIыпIа апны
Абазаква рбзазара рахIа йанхьантаз асквш баргвква рагIангьи щхархIара гьашIадымрысуазтI, ажва ахъазла, КIавкIаз айсра акIвшауата ащхъаква йгIарбгъалхуамцара агъвгъвараква анырбзазартахузгьи.
Уыжв хIзаман абаза цха апхъала йапшдзата хвду аквырцIитI. Абаза кытква рпны тгIачва щарда хъатачIв бжьакъва нкъвыргитI. ЦIабыргыта, агIвыма къральква рахьыла йгьпшцIырщтуам, йаргьи ужвы ацхархарджьра ауи апшта йгьауацIыххым. Апхъала йшаъаз апшта йынкъвыргауа абжьакъваква йырхъазымкIва Къарча-Черкес апны уахьчIвала урынйитI йатдрыпауа абжьакъваква – чарх зцIагылу анкъвгага ауыраква йырхвынгылата ауыльаква атдрыпитI йкъагIауа хIврала йбайу архъаква рхIваджьуамцара.
Зуыс йазъазу ащхархIагIвчва йшырхIвауала, араса йамдауа абжьакъваква цхата йгIазыркIкIуа агала йалахIитI. АцхахIвраква хъарата йангIайуа ащха гIацапахта абжьакъва йазыгIадзахындзыкIьара ацхадзы азбжа афхитI, ауи ахIатырла йайтыпауа абжьакъваква файдата йгIаргуа рыцIа йщардапI. Аэкспертква йшырпхьадзауала, ари апш цхархарджьща агIарбараква процент 50-ла рыцIа йайхIапI.
Чарх зцIата йазалху анкъвгагала ауыльаква ацхахIвраква ъагIайуа ашIыпIа йазырца йауитI. Ауи ахIатырла, ащхаква цхадзы гIайыраквпшыракI йгIалырхныс рылшитI, ажва ахъазла, акацацIла, атшачIвыцIла агьиква. Ауи йгIахъшахъыцIуата ацха анадзара рыцIа йхIаракIхитI. АщхархIагIвчва рызджьакI гIамтакI аурала рбжьакъваква йызнымкIва йатдрыпитI, йаргьи ауи захвара алата йгIацIцIхитI.
ЙзачIв датша уысызлакIгьи апшта ацхадзы ъащарду ашIыпIаква рхIваджьра ауыс йара амадзаква амапI. Ажва ахъазла, ацхагIайыра хъадаква ркъагIара анхъышвтра амщтахь акIвпI ауыльаква анатдрыпуа. Зарар рыквымшварныс ахъазла ауи апхъала йдрытамамра атахъхитI гIвба-хпа километрла агьагьара апны датша бжьакъва гылуи йгылами. АщхархIагIвчва архъа зчIву йпны ъизин гIарахвлитI абжьакъваква андыргылуа, ауаса ауи гьхъадам, йшпакIву ухIварыквын абазаква рпны ащхархIара зынгьи заджвгьи дгьапырамсуазтI.


СквшквакIла утхъахта ЭркеншахIар фачыгIв за- вод агIархарджьра йал- зырдзгIаз швхIаусыгIва ангIанша анхарта адыр- кIырныс закIы гьазхIва- мызтI. Ауи азаман азавод зланакIуаз «Разгуляй» агро- фирма ахъахIара йалдз- гIата архарджьра йаза- рархаз афинанс уысква анхIатлаха уагIата 400-гIв райхIа нхарадъа йгIан- харныс ауашын. Къарча- Черкес аунашвачпагIв- чва афачыгIв завод гIа- щаквыжьрала амальква гIадымрысабапзарквын, хIреспублика адгьылрхар- джьыгIвчва афачыгIв сандрыйа ъадыргалуаш- ла йгIапсушын. Ауаса азавод ахъазла ймайра- мыз асквшква агIвстI, хIыштала фачыгIв гIазыр- харджьуа анхартазаджвыкI уахьчIва ауысква ащтацитI. Азавод аунашвачпагIв шIыцква рынхара ан- джвыквырцIа ауи аъаща уа- рыразуашта йгьаъамызтI – ацехква, алаборатория- ква, агIархарджьра техни- ка гIаршIыцхра атахъын. – АфачыгIв завод агIар- харджьра йшалахIырхIуш хIазхъвыцуата анхарта мачI-мачI йгIахIыршIыц- хитI. Апхъала йакъвыр- щтыз аъачIвагIагIвчва хIыз- гIайхитI, адгьылрхарджьыгIв- чва азавод йгIахIыдыр- галуа апкъыгIваква йры- лахIитI, – йхIвитI афа- чыгIв завод агенеральна директор йхъвдаквцIара- ква зырхъйауа Бердиев Рамазан. Ауи йшгIаликIгIазла, сынчIва ацIагахра йала- гищтара фачыгIв сан- дрыйата тонн 7-нзкьы айхIа азавод йадыргал- хьатI, апхъапхъа ауат ъа- дырхъвыхуа алаборато- рия апны ахъагIари апIайри щаквдыргылитI. Ари ауыс зыхъвдакву аъачIвагIагIвчва (быжь- гIвы йнадзитI) асандрыйа анадзара зладырхъвых- уа ауыжвгIанчIви ъамап- сымаква гIадрысабапитI. Асандрыйа ахъагIара зла- дырхъвыхуа «поляриметр» уыжвгIанчIви электронна ъамапсыма рхвгIищтара алаборатория ауысква агалагьи йласхатI. Алабо- ратория анхагIвчва йшыр- пхьадзауала, арахьарат аштаквала йгIадыргалуа рацкIыс хIреспубликала йгIацIаргахуа апкъыгIва фачыгIв гIалухырныс ры- цIа йагъьпI. Архъвыхра амщтахь ацех апны ауи адынхалра йаздрыхIа- зыруата йъарджвджвауа, йъархчауа атапсарта ду- квагьи гIадыршIыцхтI. Бер- диев Рамазан йшихIваз- ла, асквш 1998 йгIашIа- рышвта йызхьымпшысыз асандрыйа рыратга агIар- шIыцхра ймачIым ахча аквыдзтI. – Азавод сандрыйа гIадызгалуа кьазу йым- гылра ахъазла атшыгIв- рахчартаква, ауи зрыц- кьауа, йызджвджвауа (гид- ротранспортер) аъама- псымаква гIахIыршIыц- хуата нхара ду акIвхIыр- шатI. Асандрыйа ъадры- ратуа зырчIаджьуаз шва- быжта йгIапсатI. Араъа афачыгIв йахъазымкIва, агIахъшвалквала арахв йддрыфуа жомгьи щар- дата йгIахIырхарджьитI. Ари ауысгьи хIылшара ахъазла азавод апшцIа йгIадымрысабапхуаз ад- гьыл апны жом ъатахIцIуш ашIунаква хIуыхвитI, – йхIвитI Бердиев Рама- зан. Азавод апны асан- дрыйа тонн пхьадзарала йтарпсата фачыгIв дзы ъацIдрычIвуз гIвагрегаткI аъан. АгIвбагьи ажвын, йгIарысабап гьамуыхуазтI. Бердиев Рамазан йши- хIвазла, сом жвыхвмиль- уанкI зквшвауа агрегаткI рпсахырныс рылшатI. ЙгIвбахауа злархвгIуш шазыркIкIуа ауыгьи рпсах- уаштI. Азавод апны йгIа- дырхарджьуа афачыгIв амашаквква йъартарпса- уа ацехгьи бзита йахь- пшытI. Ауаъа афачыгIв хвкIьылкI угIалагата кIьыл 50-дза амашаквква йыр- тарпситI. Сквш 25 айхIа ари ауыс йадкIылу Мар- гиева Марина йшыл- хIвазла, азавод аквпшы- ра штшапсахуа апшта, агIархарджьрагьи йала- хIитI. – Азавод апны анхара рыцIа-рыцIа йшагъьхауа апсахра бзиква йудыр- дыритI. СквшквакIла ут- хъахта анхарта адыркIуаш- та хабар анхIагIа хIгвыта йакъвпыз ажвакIла йгьу- зыхIвушым. Ауи ншазар- квын, нхарадъа йгIан- хушыз щардагIвызлушын. Азавод тшгIащтIнаххуа йа- лагищтара хIгвыргъьауа хIынхитI. ХIыуа дзачIвыз- лакIгьи азавод агIархар- джьра йалахIауа тша- уацIнахырныс хIтахъыпI йгьи ауи ншара ахъазла хIкъару хIгьайгьдзум, – лхIвитI Маргиева Ма- рина. Ари азавод ъадзанха- уа сандрыйа гIазырйуа афермерква ртшыгIвра ъапшцIырщтуаш йгьазыпш- гIушым. Анхарта дыр- шIыцхырквын, мшкIы ап- ны сандрыйата тонн 6000 йзадынхалуашта азавод агIархарджьра йалахIуштI. ХIреспублика аунашва- чпагIвчва ари анхарта «Инвестируй в Кавказ» форум апны акыт млыкв- рхIара тшауацIнарыхра- ла акъральыгIва програм- ма йаларцIатI. Ауаса йа- наъазара, апхъахьыла аза- вод агIархарджьра ры- цIагьи йалахIуштI, анхара тыпква гIаншуштI.


АААК йгьи апсуа культура квтаква р-Федерация рунашвачпагIвчва Астомбыль апны йанйан йшацынхуш йаквчважватI, ацацхърагIара ауысла ашвъагьи мачвы ацIарцIатI.
Барганджиа Саид
Адуней апсуа-абаза конгресси апсуа культура квтаква р-Федерации (Апсуафед) рунашвачпагIвчва ашвахьа Астомбыль апны рацынхари рацацхърагIари руысла ашвъа мачвы ацIарцIатI – ари апш хабар гIахIирадзатI АААК архъйагIв секретарь Гицба Инар.
Ауи йшихIвазла зымгIва йрапхъата ангIалраква ззынарху йазаъу аткъвымква ращтаныкъвара гIащаквыргылхра, Трыквшта йбзазауа апсуа-абаза диаспори ауат рыщайдза ъану рпсадгьыли рабадырра рыбагъьара йгьи тшауацIнарыхра ракIвпI.
«Апсуа-абаза йгьи аубых уагIахъахъаква рацзакIыра, рылкIгIараква, рцIасква, рхабзаква гIащаквыргылхрала нхара акIвшуштI», – йхIватI Гицба.
ЙхIаракIу асовет аунашвачпагIв Эгьзакь Мусса АААК ахабарргарта портал ахъазла ари агIаншара даквчважвауата анйара апны агIвыжвлара адкIыларакI рацынхара ауысла ахачIвква лырхныс шрылшаз йхIватI.
«ХIацыта, азаджв йчпауа азаджв йдыруата, хIуагIа ъабзазауа акыткви акъалакви рыцIа-рыцIа йгIаланахIыркIуамцара хIынхуштI. Сара хIазазаъащаква рыцIа-рыцIа йбагъьахушта сгвыгъитI. ХIара тгIачва дукIта хIалапI, йаргьи хIуысква шгIахIдахIвуаш йазхъахIцIитI», – дацIачIвагъватI Эгьзакь Мусса.
Апсуафед ауысхагIвчвагьи а-Конгресси дари рацынхара ауагIахъа гвбайара гIащаквыжьра ауыс апны щарда гIанацIгIушта йгвыгъитI.
«Апсыуакви абазакви зымгIва хIъанызлакIгьи хIкультура, хIцIасква, хIыбызшва хIхчара хIборчпI. Ари ауыс апны хIара Адуней апсуа-абаза конгресс ацынхара щардала хIайгвгъитI», – йгIаликIгIатI апсуа культура квтаква р-Федерация аунашвачпагIв Акусба Атанур.
Адуней апсуа-абаза конгресс ауыснкъвгагIвчва октябрь а 21 нхара уысла Трыкв Республика йцатI, ауат ауаъа октябрь а 25-дза йаъазлуштI. Ауат амшква руацIа ауаъа а-Конгресси Трыквшта ажвлара йгьи адиаспора адкIыларакви рацынхарала йалыргу ахачIвква лырхра атахъыпI.
Йара ауи апшта йалыргата йлырхра рмурадпI Трыквшта апны а-Конгресс ауысхартаква рыргIапсщи Трыквшта апны АААК анхарала ахачIвкви.